title: Vasili Nejelov

text: Nejelov oli Savva Tševakinskin oppipoika ja työskenteli tämän ja Bartolomeo Rastrellin kanssa Tsarskoje Selon rakennusprojektissa. Nejelov kävi opintomatkalla Englannissa 1770 ja ihastui sikäläisiin maisemapuutarhoihin. Hän pääsi suunnittelemaan Katariinan puiston maisemapuutarhan paviljonkeineen ja Pietarin keskustaan Marmorisillan palladiolaiseen tyyliin.


title: IFBB

text: International Federation of BodyBuilders (IFBB) on vuonna 1946 perustettu kehonrakennuksen ja fitness-urheilun urheilujärjestö. Sen perustajat ovat kanadalaiset veljekset Joe ja Ben Weider.


title: IFBB

text: IFBB:n presidentti on espanjalainen Dr. Rafael Santonja ja järjestön päämaja sijaitsee Espanjan Madridissa.


title: IFBB

text: IFBB:hen kuuluu tällä hetkellä 185 jäsenmaata. IFBB kuuluu myös maailman urheilujärjestöjen liittoon GAISF:iin (General Assosiation of International Sports Federations) ja se on yksi IWGA (International World Games Assosiation) perustajajäsenistä.


title: IFBB

text: IFBB:tä edustaa Suomessa kaksi järjestöä; IFBB Finland ry., jonka toimintaan ja kilpailulajeihin kuuluvat "Body Fitness", "Fitness", "Classic Bodybuilding", "Bikini Fitness" sekä Suomen Kehonrakennusliitto ry, joka on keskittynyt kehonrakennustoimintaan.


title: Koriokarsinooma

text: Koriokarsinooma on trofoblastisairaus, istukan syöpä. Sairastuneella on taustalla tyypillisesti raskaus, keskenmeno tai rypäleraskaus. Kansainvälisesti sairautta tavataan yhden synnytyksen kohdalla 16 000:sta. Vain vähemmistö syövän saaneista naisista synnyttää normaalin tai elävän lapsen. Suurin sairastumisriski on yli 40-vuotiailla. Oireena on yleisimmin verinen vuoto kohdusta. Raskauteen liittyvä koriokarsinooma leviää hyvin usein keuhkoihin. Hengenahdistus tai keuhkonsisäisen verenvuodon aiheuttama etenevä veriyskä saattaa olla oireena keuhkometastaasista. Lisäksi syöpä saattaa levitä esimerkiksi maksaan tai aivoihin; näissä tapauksissa ennuste on huono. Ajoissa havaittuun koriokarsinoomaan solunsalpaajat kuitenkin tehoavat hyvin. Muita hoitomuotoja ovat leikkaus ja sädehoito.


title: Koriokarsinooma

text: Toisinaan koriokarsinooma saattaa saada alkunsa muualta kuin istukasta. Esimerkiksi munasarjan primaarisia koriokarsinoomia tavataan paitsi raskauteen liittyvinä, myös muissa yhteyksissä. Miehillä esiintyy kiveksen koriokarsinoomaa, johon sädehoito sekä kemoterapia tehoavat huonosti ja johon liittyy korkea kuolleisuus useimpien raporttien mukaan. Kaikista kivessyövistä koriokarsinoomia on yksi prosentti. Kiveksen koriokarsinooma syntyy erilaistuneesta kasvainkudoksesta, jonka muodostavat sukusolujen esiasteet.


title: Koriokarsinooma

text: Erittäin harvoissa tapauksissa koriokarsinooma voi saada alkunsa esimerkiksi keuhkoista.


title: Glasgow Clan

text: Glasgow Clan on jääkiekkojoukkue Renfrewista, Skotlannista. Joukkue pelaa Ison-Britannian pääsarjassa Elite Ice Hockey Leaguessa. Kotipelit joukkue pelaa Braehead Arenalla, Glasgowissa.


title: Smolnan luostari

text: Smolnan luostari on entinen ortodoksinen nunnaluostari ja sen alueella sittemmin sijainnut tyttökoulu Pietarissa Nevajoen varrella. Nykyisin luostarin katedraalia käytetään konserttisalina ja muissa rakennuksissa on valtion ja yliopiston laitoksia.


title: Smolnan luostari

text: Keisarinna Elisabet tilasi luostarin arkkitehti Bartolomeo Rastrellilta ja ajatteli asettua sinne viettämään vanhuuden päiviään. Keisarinna kuitenkin kuoli ennen luostarin valmistumista. Itse luostari on rakennettu vuosina 1748–1764. Asuinrakennusten ympäröimällä ristinmuotoisella pihalla luostarin keskipisteenä sijaitsee koristeellinen Smolnan katedraali, jota pidetään toisinaan Rastrellin merkittävimpänä työnä. Katedraali valmistui vasta 1830-luvulla arkkitehti Vasili Stasovin viimeistelemänä.


title: Smolnan luostari

text: Rakennuksissa oli luostari vain vuosina 1744–1764. Elisabetin kuoltua ja rakennuksen valmistuttua Katariina Suuri muutti suunnitelmia, ja rakennuksesta tulikin Venäjän ensimmäinen tyttökoulu, jossa ylhäiset neidot saivat koulutuksensa viimeisen silauksen ennen astumistaan seurapiirielämään. Kun koulu laajeni, vanhan alkuperäisen sinivalkoisen luostarirakennuksen viereen rakennettiin keltainen koulurakennus, Smolnan instituutti, joka sittemmin tuli tunnetuksi Lokakuun vallankumouksen päämajana jossa Lenin piti toimistoaan 124 päivän ajan. Toisen maailmansodan jälkeen luostari toimi Leningradin nyky- ja huomispäivän museona.


title: Morning Glory (vuoden 2010 elokuva)

text: Morning Glory on Roger Michellin ohjaama romanttinen draamakomedia vuodelta 2010. Elokuvan pääosia näyttelevät Rachel McAdams, Harrison Ford, Diane Keaton, Patrick Wilson, Ty Burrell ja Jeff Goldblum. Cameoroolin elokuvassa tekevät Chris Matthews, Morley Safer, Bob Schieffer ja Elaine Kaufman.


title: Pilosyyttinen astrosytooma

text: Pilosyyttinen astrosytooma on astrosyyteistä syntyvä hyvänlaatuinen aivokasvain, graduksen I astrosytooma. Sairaus etenee hitaasti, mutta kasvaimesta voi tulla hyvin kookas. Kyseessä on lapsilla yleisimmin tavattu hyvänlaatuinen aivokasvain, ja sitä esiintyy myös nuorilla aikuisilla.


title: Pilosyyttinen astrosytooma

text: Pilosyyttinen astrosytooma voi aiheuttaa esimerkiksi tasapaino- ja koordinointiongelmia ja mahdollisen vesipään kehittyessä esimerkiksi päänsärkyjä, pahoinvointia, oksentelua ja näön sumenemista. Osalla potilaista esiintyy puheen ongelmia tai kouristelua. Graduksen I astrosytooma ei välttämättä vaadi hoitoa, mutta tarvittaessa leikkaus yleensä parantaa potilaan. Joskus saatetaan joutua turvautumaan sädehoitoon. 94 % kasvaimen saaneista on elossa kymmenen vuoden kuluttua, joten kyseessä on ennusteeltaan paras gliooma. Kasvaimen leviäminen tai uusiutuminen on äärimmäisen harvinaista.


title: Reinhard von Koenig-Fachsenfeld

text: Reinhard von Koenig-Fachsenfeld () oli saksalainen paroni, kilpa-autoilija ja autojen aerodynamiikan kehittäjä.


title: Reinhard von Koenig-Fachsenfeld

text:
Koenig-Fachsenfeld kävi lukion ja teknillisen korkeakoulun synnyinkaupungissaan Stuttgartissa. Hän kiinnostui jo nuorella iällä ilmailu- ja moottoritekniikasta. Koenig-Fachsenfeld harrasti kilpa-ajamista ja voitti vuonna 1924 ratamoottoripyöräilyn Saksan mestaruuden. Harrastuksensa ohella hän työskenteli Zeppelin-yhtymän palveluksessa. Vuonna 1929 hän arveli että ajoneuvon polttoaineenkulutusta voisi huomattavasti vähentää ilmanvastusta pienentämällä.
1930-luvulla hän siirtyi Mercedes-Benzin palvelukseen suunnittelemaan kilpa-autoja nopeusennätysten rikkomista varten. Koenig-Fachsenfeldin suunnittelemat autot saavuttivat menestystä Berliinin AVUS-radalla Kurt Mayn ja Manfred von Brauchitschin kuljettamina.


title: Reinhard von Koenig-Fachsenfeld

text: Koenig-Fachsenfeld keskittyi tutkimuksissaan erityisesti turbulenssien vähentämiseen. Testatessaan unkarilaisen Pál Járayn patentoimaa pisaramaista autonkoria tuulitunnelissa, hän havaitsi, että katkaisemalla korin peräpäässä ollut häntä saavutettiin pienempi ilmanvastuskerroin verrattuna siihen että peräpää häntineen muotoiltaisiin lyhyemmäksi. Koenig-Fachsenfeldin muotoileman korin leveys kapeni ja katto laskeutui loivasti taaksepäin mentäessä, mutta peräpää oli leikattu terävästi poikki. Suurilla nopeuksilla ilmavirta edelleen käyttäytyi ikään kuin kori olisi ollut pisaran mallinen eikä haitallista turbulenssia esiintynyt. Hän mittasi suunnittelemalleen korille jopa niinkin alhaisia ilmanvastuskertoimia kuin 0,20. Koenig-Fachsenfeldin muotoilemalle korille myönnettiin patentti vuonna 1936.


title: Reinhard von Koenig-Fachsenfeld

text: Vuonna 1937 Koenig-Fachsenfeld valmisti tunnetun BMW 328 Wendler Stromlinie Coupen korin, jonka hän suunnitteli yhdessä Wendlerin koritehtaan suunnittelijan, Helmut Schwandnerin kanssa. Korin muotoilussa Koenig-Fachsenfeld hyödynsi Járayn oppeja. Auto suunniteltiin teollisuusmies Hans Klepperin tilauksesta ja niitä valmistettiin ainoastaan kaksi kappaletta.


title: Reinhard von Koenig-Fachsenfeld

text: Koenig-Fachsenfeld jatkoi aerodynamiikan kehittämistä professori Wunibald Kammin kanssa. Kamm suunnitteli vuonna 1938 neliovisen autonkorin, jonka peräpää oli katkaistu Koenig-Fachsenfeldin suunnitelman mukaisesti. Autossa aerodynaaminen muotoilu ja käytännöllisyys oli yhdistetty onnistuneesti.


title: Reinhard von Koenig-Fachsenfeld

text: Kesällä 1938 Koenig-Fachsenfeld testasi urheilullista prototyyppiä jonka oli suunnitellut yhdessä Kammin kanssa. Nimellä "kolmas Kamm-auto" (K-3) tai "Kamm-coupé" tunnettu tutkielma oli rakennettu BMW 328: n alustalle. Auton ilmanvastuskerroin oli vain 0,25, kun esimerkiksi vuosimallin 1940 BMW 328 Mille Migliassa se oli 0,35.


title: Reinhard von Koenig-Fachsenfeld

text: Koenig-Fachsenfeld rakensi rengasvalmistaja Fuldan tilauksesta nopean auton, joka valmistui 1939. Auton huippunopeus oli 240 km/h ja sitä käytettiin renkaiden testaamiseen.


title: Reinhard von Koenig-Fachsenfeld

text: Vuonna 1944 valmistui Koenig-Fachsenfeldin K.C. Volkertin tilauksesta suunnittelema Sagitta V2 -auto. Huippunopeuteen 160 km/h yltäneessä autossa hyödynnettiin paljon KdF-Wagenin komponentteja ja se muistutti paljon Porschen urheiluautoja, lukuun ottamatta Koenig-Fachsenfeldin autoille tyypillistä kolmatta etuvaloa.


title: Reinhard von Koenig-Fachsenfeld

text: Wunibald Kamm jatkoi Koenig-Fachsenfeldin patentoiman korin kehittämistä toisen maailmansodan jälkeen. Tämän johdosta korin takapään muotoilullinen elementti tunnetaan yleisesti nimellä Kamm-perä.


title: Reinhard von Koenig-Fachsenfeld

text: Lapsettomaksi jäänyt Koenig-Fachsenfeld perusti vuonna 1982 nimeään kantavan säätiön, joka hallinnoi häneltä jäänyttä, Aalenissa sijaitsevaa 1500-luvulta peräisin olevaa linnaa. Linnassa järjestetään kesäisin "Koenigswege"-nimellä tunnettuja kulttuuritapahtumia.


title: Senegalin departementit

text: Senegalin departementit () ovat Senegalin toisen tason hallinnollisia yksiköitä. Departementit muodostavat alueita, ja jakautuvat arroundisementteihin. Departementteja on Senegalissa 34.


title: Astrix

text: Astrix (oik. Avi Shmailov, hepreaksi אבי שמיילוב; s. 5. joulukuuta 1981) on Israelista kotoisin olevan psykedeelisen trancen tuottaja ja DJ. Hän syntyi vuonna 1981 Neuvostoliitossa Kaukasusvuorten alueella, mutta muutti myöhemmin Tel Aviviin. Hän kuuluu suurimpiin israelilaisiin psytrancessa vaikuttaviin artisteihin. Shmailov on myös työskennellyt muun muassa Infected Mushroomin, Alien Projectin ja Atomic Pulsen kanssa. Alien Projectin kohdalla hän on työskennellyt kolmella albumilla, mutta tuottaja Ari Linker ei ollut antanut tästä mainintaa. Samankaltaisen nimen takia Astrix saatetaan yhdistää Asterix-sarjakuvahahmoon, mutta hänen omien sanojensa mukaan yhteyttä ei ole.


title: Astrix

text: Astrix alkoi soittaa DJ:nä jo varhaisella iällä 1995. Aluksi hän soitti vaihtoehtorockia. Hän löysi nykyisen musiikkityylinsä trancejuhlissa, joissa häneen teki vaikutus musiikin energisyys ja sen vahva vaikutus yleisöön. Hän alkoi soittaa itsekin samanlaista Goa-tyylistä trancea. Ensimmäiset Astrixin julkaisemat kappaleet olivat ”In Peace” ja ”Eakhis World”. Hänen debyyttialbuminsa "Eye to Eye" ilmestyi vuonna 2002 HOMMega-levy-yhtiön julkaisemana. Tässä vaiheessa Shmailovin tyyli alkoi muistuttaa ”Full Oniksi” kutsuttua psykedeelisen trancen alagenreä, joka on ”rankempaa” ja intensiivisempää tanssittavaa kuin tavallinen psytrance. Vuonna 2004 julkaistiin Astrixin toinen albumi "Artcore".


title: Rob Roy

text: Rob Roy on Michael Caton-Jonesin ohjaama historiallinen elokuva vuodelta 1995. Elokuva sijoittuu Skotlannin ylämaalle. Liam Neeson esittää pääosassa Robert Roy MacGregoria, Robin Hoodiin rinnastettua klaanipäällikköä, joka joutuu ryhtymään lainsuojattomaksi koettuaan vääryyksiä.


title: Rob Roy

text: Tim Roth oli roolistaan parhaan miessivuosan Oscar-ehdokkaana.


title: Karkalin luonnonpuisto

text: Karkalin luonnonpuisto on luonnonpuisto Lohjan kaupungissa Uudenmaan maakunnan länsiosassa. Puiston pinta-ala on 1 km² ja se on perustettu vuonna 1964. Luonnonpuisto sijaitsee Lohjanjärveen työntyvän pitkän Karkalinniemen kärjessä. Se on perustettu suojelemaan erityisesti eteläsuomalaista lehtoluontoa. Karkali on avoinna retkeilijöille, mutta puistoon saa tutustua vain viitoitetuilta reiteiltä. Alue siirtyi Metsäntutkimuslaitokselta Metsähallituksen hallintaan vuoden 2002 alussa.


title: Karkalin luonnonpuisto

text: Metsäkuusi on runsastunut voimakkaasti luonnonpuiston lehdoissa. Vuosina 2007–2009 Metsähallitus teki lehtojenhoitoa viidesosalla luonnonpuiston pinta-alasta. Työssä raivattiin edustavien lehtolaikkujen sekä lehtipuiden ympäriltä kuusia. Metsähallituksen mukaan metsänhoidolla parannettiin alueen lehtojen uhanalaisten eliöiden ja vaateliaan kasvillisuuden elinoloja. Kuusia oli kaadettu luonnonpuistosta viimeksi 1980-luvulla.


title: Sylkirauhassyöpä

text: Sylkirauhassyöpä on sylkirauhasista alkunsa saava syöpäsairaus. Mukoepidermoidikarsinooma, adenokystinen karsinooma ja asinussolukarsinooma ovat yleisimpiä sylkirauhassyöpätyyppejä, ja jokin näistä on noin kahdella kolmasosalla sairastuneista.


title: Sylkirauhassyöpä

text: Useimmat sylkirauhaskasvaimet ovat hyvänlaatuisia, ja syöpä on harvinainen. Pahanlaatuiseen kasvaimeen sairastumisen syy on yleensä tuntematon, mutta ikääntyminen, sädehoito pään ja kaulan alueelle sekä tietyt työperäiset altistukset lisäävät sen riskiä. Tauti voi olla oireeton, tai siitä voi olla merkkinä esimerkiksi tyypillisesti kivuton kyhmy tai nielemisvaikeudet.


title: Sylkirauhassyöpä

text: Vaikka alkoholinkäytöllä ja tupakoinnilla on yhteys pään ja kaulan alueen syöpiin, sylkirauhassyöpä tekee tähän poikkeuksen. Hyvänlaatuisen Warthinin tuumorin riski kuitenkin on tupakoitsijoilla huomattavasti kasvanut.


title: Sylkirauhassyöpä

text: 56 % sylkirauhassyöpään sairastuneista elää viiden vuoden kuluttua diagnoosista. Eri kasvaintyyppien välillä on kuitenkin huomattavia eroja; asinussolukarsinooman suhteellinen viisivuotisennuste on 96 %.


title: Glossektomia

text: Glossektomia tarkoittaa kielen kirurgista poistoa. Sitä käytetään kielisyövän hoidossa, jossa poisto on yleensä vain osittainen. Toimenpiteen aikana potilas on yleisanestesiassa, ja sen jälkeen hän viettää sairaalassa yleensä seitsemästä kymmeneen päivää. Ensimmäisten 24–48 tunnin aikana moni potilas on hapen antamisen tarpeessa.


title: Glossektomia

text: Glossektomian jälkeen potilas saa nesteitä nenästä mahalaukkuun kulkevalla letkulla ennen kuin kykenee jälleen syömään suun kautta. Toimenpidettä seuraa usein sädehoito, jolla pyritään tuhoamaan jäljelle mahdollisesti jääneet syöpäsolut.


title: Glossektomia

text: Glossektomiaan liittyy omat riskinsä. Näihin lukeutuu verenvuoto kielestä, joka voi johtaa hengitystien tukkeutumiseen. Onnistunut glossektomia on taudin parantava hoito ja parantaa myös kykyä syödä. Puheen laatu palautuu yleensä erittäin hyväksi, jos ainakin kolmasosa kielestä on säilynyt. Jos koko kieli on jouduttu poistamaan ja korvaamaan proteesilla, pysyy syöminen ja puhuminen hyvin hankalana.


title: Glossektomia

text: Alle 60 % potilaista, joille glossektomia on toteutettu, elää vielä viisi vuotta myöhemmin.


title: Glossektomia

text: Osittaisesta glossektomiasta käytetään myös nimitystä hemiglossektomia.


title: Dundee Stars

text: Dundee Stars on jääkiekkojoukkue Dundeesta, Skotlannista. Joukkue pelaa Ison-Britannian pääsarjassa Elite Ice Hockey Leaguessa. Kotipelit joukkue pelaa Dundee Ice Arenalla, Dundeessa, Camperdownin kaupunginosassa.


title: Solitude

text: ”Solitude” on Duke Ellingtonin säveltämä ja Irving Millsin ja Eddie DeLangen sanoittama jazzkappale. Ellingtonin orkesteri nauhoitti kappaleen ensimmäisen kerran tammikuussa 1934, ja vuonna 1935 sekä hänen että Irving Millsin yhtyeen Mills Blue Rhythm Bandin nauhoitukset nousivat listoilla kymmenen kärkeen. Ensimmäisen lauletun version Ellington nauhoitti vuonna 1940 laulaja Ivie Andersonin kanssa.


title: Solitude

text: Laulusta tuli Ellingtonin siihen mennessä menestynein sävellys sekä äänitysten että nuottijulkaisujen myynnillä mitattuna. Se voitti 2 500 dollarin arvoisen ASCAP Awardin vuoden 1934 parhaana populaarimusiikin kappaleena.


title: Solitude

text:
Ellington sävelsi usein kappaleita erityisesti tiettyä yhtyeen soittajaa silmällä pitäen. ”Solitudessa” hän antoi runsaasti soolotilaa omalle pianolleen.
Kappale on usein levytetty jazzstandardi. Sen ovat nauhoittaneet muun muassa Billie Holiday, Johnny Hodges ja Thelonious Monk. Ella Fitzgerald lauloi sen Ellingtonin hautajaisissa vuonna 1974.


title: Mathis

text: Mathis oli Strasbourgissa vuosina 1898–1954 toiminut autonvalmistaja ja jälleenmyyjä. Yritys oli Bugattin ohella toinen saksalainen autonvalmistaja, josta tuli ensimmäiseen maailmansodan jälkeen ranskalainen.


title: Mathis

text: 18-vuotias Emile Mathis perusti ajoneuvojen korjaukseen ja myyntiin erikoistuneen yrityksen Straßburgissa vuonna 1898. Hän hankki Amédée Bolléelta De Dietrich-Niederbronn-autojen edustuksen. Vuonna 1902 Emile Mathis tutustui Ettore Bugattiin Niederbronnin tehtaalla käydessään. He päättivät osallistua yhdessä Pariisi–Madrid-autokilpailuun, jota varten rakennettiin kilpa-auto, mutta järjestäjät epäsivät heidän osallistumisensa.


title: Mathis

text: Vuoteen 1903 asti Mathisin autot olivat lähinnä kokeiluluontoisia. De Dietrichin päätettyä autonvalmistuksen Niederbronnin tehtaalla vuonna 1904 Mathis ja Bugatti päättivät aloittaa yhteistyön autojen valmistamiseksi ja markkinoimiseksi. "Hermes-Simplex"-nimiset autot suunnitteli Ettore Bugatti vuosina 1904–1905. Autoja valmistettiin Grafenstadenissa vuosina 1905–1906, ja niiden tehot olivat 28, 40 ja 98 hevosvoimaa. Jälkimmäisen voimanlähteenä oli suuri nelisylinterinen moottori.


title: Mathis

text: Oman valmistuksen ohessa Emile Mathis kuitenkin vahvisti myös ajoneuvojen myyntitoimintaa, sillä hän koki valmistukseen keskittymisen riskialttiiksi. Mathis edusti De Dietrichiä, Panhardia ja Rocket-Schneideria sekä toimi Fiatin ja Minervan edustajana Keski-Euroopassa. Vuonna 1906 "Auto Mathis Palace" oli Saksan suurin ja maailman kolmanneksi suurin moottoriajoneuvojen jälleenmyyjä.


title: Mathis

text: Mathisilla ja Bugattilla oli erimielisyyksiä yrityksen tuotantosuunnasta. Bugatti halusi keskittyä kalliiden ja loistokkaiden autojen valmistukseen, kun taas Mathisin mielenkiinto kohdistui edullisiin kevyisiin ajoneuvoihin. Miesten tiet erosivat vuonna 1906, kun Bugatti perusti oman konsulttiyrityksen.


title: Mathis

text: Autoja alettiin valmistaa Mathis-nimellä 1910, jolloin myyntiin tuli 20-hevosvoimaisella, nelisylinterisellä sivuventtiilimoottorilla varustettu malli. Voimansiirto tapahtui nelivaihteisen vaihteiston ja voimansiirtoakselin kautta. Isompaa, 2,8-litraista mallia valmistettiin Stoewerin lisenssillä.


title: Mathis

text: Mathisin tuotantokapasiteettia parannettiin uudella tehtaalla, joka nousi maalis- ja syyskuun välillä 1911 Meinauhun Straßburgin lähelle. Yrityksen tunnetuimmat mallit ennen ensimmäistä maailmansotaa olivat pienet Babylette ja Baby. Vuonna 1913 esitellyssä Babylettessa oli nelisylinterinen moottori ja pystysuoralla valitsimella varustettu kulissivaihde. Moottori oli aluksi 951-kuutioinen, mutta sitä kasvatettiin pian 1 100 -kuutioiseksi ja vuonna 1914 1 131 -kuutioiseksi. Jarrut vaikuttivat pelkästään takapyöriin, mutta autossa oli jo tasauspyörästö. Vuonna 1914 kaksipaikkainen tynnyritankilla varustettu urheiluversio maksoi Britanniassa 195 puntaa. Lontoolainen tavaratalo Harrods myi Babylettea omalla nimellään varustettuna. Babya valmistettiin 1 327- ja 1 406 -kuutioisilla nelisylinterisillä moottoreilla. Suurempien Mathis-mallien voimanlähteinä käytettiin 1,5-, 1,8- ja 2,6-litraisia moottoreita. Joihinkin malleihin kuului Knight-luistiventtiilimoottori.


title: Mathis

text: Mathisin autot osallistuivat myös kilpa-ajoihin joko Emile Mathisin tai Dragutin Esserin kuljettamana. Menestystä saavutettiin muun muassa vuoden 1911 Le Mansin Grand Prix’ssä ja vuonna 1913 Ranskan Grand Prix’ssä sekä Tour de France automobilessa.


title: Mathis

text: Emile Mathis oli kiinnostunut myös ilmailusta ja yritys valmisti moottoreita varhaisiin lentokoneisiin. 3. toukokuuta 1910 Eugen Wiencziers aiheutti hämmästystä lentämällä Mathisin moottorilla varustetulla Antoinette-lentokoneella Straßburgin katedraalin yli.


title: Mathis

text: Sodan sytyttyä elokuussa 1914 Mathisin tehdas valmisti ambulansseja ja kuorma-autoja keisarillisen Saksan asevoimien tarpeisiin. Myös Emile Mathis joutui värvätyksi ja määrättiin välittämään teollisuustuotteita Sveitsiin ja Italiaan. Tilaisuuden tullen hän kuitenkin loikkasi Ranskan puolelle mukanaan suuri määrä valuuttaa.


title: Mathis

text: Sodan päätyttyä paluu markkinoille tapahtui mallilla, johon kuului 1 132 -kuutioinen, 15-hevosvoimainen, nelisylinterinen sivuventtiilimoottori, jossa oli alumiinimännät, kiinteä sylinterinkansi, roiskevoitelu, vapaakiertojäähdytys ja magneettosytytys. Vaihteisto oli neliportainen. Autoa myytiin Lontoossa nimellä B.A.C., mutta samalla nimellä myöhemmin myydyllä autolla ei ole mitään yhteyttä Mathisiin.


title: Mathis

text:
1920-luvun alun Mathis-malleissa oli tyypillisesti hyvin pieni moottori, esimerkiksi vuoden 1923 T-mallin iskutilavuus oli vain 628 cm³, tasauspyörästö, neljä vaihdetta eteen ja erittäin suuri vetopyörästön välityssuhde. Autojen polttoaineenkulutus oli hyvin alhainen, vain noin 4,5 l/ 100 km, ja niistä tuli hyvin suosittuja. Pian yrityksestä nousi Citroënin, Renault’n ja Peugeot’n jälkeen Ranskan neljänneksi suurin autonvalmistaja. Vuonna 1927 Mathisin päivätuotanto oli 75 autoa.
Vuonna 1923 esiteltiin malli L, jossa oli pieni, vain 1,2-litrainen kuusisylinterinen moottori. Moottorissa oli kannen yläpuolinen nokka-akseli ja irrotettavat sylinterinkannet. Edessä oli V-jäähdytin, ja myös etupyörillä oli jarrut vuodesta 1924 lähtien. Kuusisylinteriset mallit säilyivät tuotannossa vuoteen 1926 asti. Vuonna 1925 esiteltiin iso sedanmallinen perheauto, joka oli tarkoitettu kilpailemaan Citroënin kanssa. Moottori oli nelisylinterinen ja 1,6-litrainen, ja siinä oli painevoitelu. Varusteisiin lukeutuivat myös etujarrut ja tasauspyörästö. Vuonna 1925 valikoimaan kuului myös 1,7-litrainen kahdeksansylinterinen moottori, jonka teho tosin oli vaatimattomat 35 hevosvoimaa. Ilmeisesti tästä syystä se ei säilynyt tuotannossa kovin kauan.


title: Mathis

text: Vuodesta 1927 alkaen Mathis siirtyi yhden mallin tuotanto-ohjelmaan. Valmistuksessa oli ainoastaan 1,2-litrainen, nelisylinterinen MY, joka oli teknisesti hyvin tavanomainen. Seuraavana vuonna tuli 1,8-litrainen Emysix, jossa oli puolasytytys ja hypoidivetopyörästö. Autosta oli onnistuttu tekemään hyvin kevyt, vain 990 kilogrammaa painava, ja yritys hyödynsi tätä markkinoinnissaan. Vuodesta 1929 Emysixissä alettiin käyttää nelivaihteista, Warnerin ”hiljaisella kolmosella” varustettua vaihteistoa. Nämä kaksi mallia olivat 1930-luvun alussa yrityksen tukijalkoja. Vuonna 1930 valikoimaan tulivat 2,4- ja 4,1-litraiset kuusisylinteriset mallit ja seuraavana vuonna kolmilitrainen, kahdeksansylinterinen FOH, joka kuitenkin oli tarjolla vain lyhyen ajan.


title: Mathis

text: Yhdysvaltalainen Durant suunnitteli aloittavansa nelisylinteristen Mathis-mallien valmistuksen. Nimeksi oli valittu Matam (Mathis + America), mutta suunnitelmat peruuntuivat 1930-luvun laman alettua. Mathisin moottoreita käytettiin eräässä Harris-Léon Laisne -mallissa.


title: Mathis

text: Vuonna 1932 Mathisin valikoima lähti 904-kuutioisesta nelisylinterisestä TY:stä kolmilitraiseen kahdeksansylinteriseen FOH-malliin. Perusmallit olivat vuoteen 1935 asti vankkoja, laiskoja sivuventtiilimoottoreilla varustettuja perheautoja.


title: Mathis

text: 1930-luvun alussa yrityksen markkina-asema alkoi heiketä. Vuonna 1933 esitellyn, 1,4-litraisen Emyquatren odotettiin kääntävän myyntiluvut nousuun. Siinä oli kotelopalkkirunko, erillisjousitettu etuakseli, synkronoitu vaihteisto ja vapaakytkin. Kori oli moderni neliovinen sedankori ilman astinlautoja. Etupyörien erillisjousitus tuli samalla myös kuusisylinterisiin malleihin. Vuonna 1935 esiteltiin myös erillisjousitettu taka-akseli, mutta seuraavana vuonna tehtaalla ei enää valmistettu Mathis-malleja.


title: Mathis

text: Koska uusilla malleilla ei ollut toivottua vaikutusta myyntiin, yritys solmi vuonna 1934 sopimuksen Fordin kanssa Ford V8 -mallien valmistuksesta Mathisin tehtaalla. Henry Fordilla ja Emil Mathisilla oli erilainen käsitys sopimuksen sisällöstä, ja pian kävikin niin, että Matford-nimellä valmistetut Fordit ottivat ylivallan Mathisin tuotantolinjoilla.


title: Mathis

text: Mathis yritti tehdä oman merkin paluuta heti toisen maailmansodan jälkeen. Vuonna 1945 esiteltiin pieni kolmipyöräauto, jonka omamassa oli vain 380 kg. Edessä oli kaksi pyörää, ja niillä oli erillisjousitus. Voimanlähteenä oli 700-kuutioinen bokserimoottori. Valtio ei kuitenkaan antanut lupaa sen valmistamiseen. Seuraava yritys tehtiin vuonna 1948, jolloin Mathis esitteli 2,8-litraisella, kuusisylinterisellä bokserimoottorilla varustetun etuvetoisen auton. Kori oli muotokieleltään varsin futuristinen. Auto oli mukana myös vuoden 1949 Pariisin autonäyttelyssä. Kaikki yritykset oman mallin tuomiseksi markkinoille kuitenkin epäonnistuivat. Lopulta vuonna 1954 Strasbourgin tehdas myytiin Citroënille.


title: Felicia Pearson

text: Felicia Pearson (s. 18. toukokuuta 1980 Baltimore, Maryland) on yhdysvaltalainen näyttelijä. Hän on myös kirjoittanut David Ritzin kanssa vuonna 2007 ilmestyneen omaelämäkerran "Grace After Midnight". Televisiosarjassa "Langalla" () Pearson esitti itsensä mukaan nimettyä, kylmäverisiä murhia tehnyttä baltimorelaisen huumejengin jäsentä Felicia ”Snoop” Pearsonia.


title: Felicia Pearson

text: Felicia Pearsonin biologiset vanhemmat olivat molemmat crack-riippuvaisia. Hän syntyi keskosena ainoastaan kolmen paunan eli noin 1,4 kilogramman painoisena ja joutui pipettiruokintaan suunsa pienuuden takia. Syntymänsä jälkeen Felicia sijoitettiin sijaiskotiin. Hänet kasvattivat hänet myöhemmin adoptoineet Cora ja Levi Pearson. Felician ollessa 12-vuotias hänen kasvatti-isänsä Levi kuoli 81 vuoden ikäisenä. Tämän jälkeen Felicia jätti koulun kesken ja sekaantui huumekauppaan. 27. huhtikuuta 1995 hän ampui 14-vuotiaana Okia Toomerin, jota hän ei tuntenut entuudestaan. 15-vuotias Toomer kuoli pari tuntia ampumisensa jälkeen paikallisessa sairaalassa.


title: Felicia Pearson

text: Seurauksena Okia Toomerin surmaamisesta Felicia Pearson tuomittiin toisen asteen murhasta kahdeksaksi vuodeksi Marylandin Jessupissa sijaitsevaan naisvankilaan. Vankilassa ollessaan hän suoritti high schoolin oppimäärän hallintaa mittaavan GED-loppukokeen. Pearson vapautettiin vuonna 2000, jolloin hän oli kärsinyt tuomiostaan viisi vuotta. Vankeusaikana Pearsonin luona vieraili ja häntä auttoi rahallisesti huumekauppias nimeltä Arnold Loney, joka oli ollut Pearsonille eräänlainen isähahmo ja katujen tapojen opettaja. Juuri Loney oli alun perin antanut Pearsonille lempinimen ”Snoop” "Tenavien" Ressu-koiran englanninkielisen nimen mukaan. Pearsonin istuessa vankilassa toista vuottaan Loney murhattiin ampumalla ensin mainitun suureksi järkytykseksi.


title: Felicia Pearson

text: Vuonna 2004 Pearson tapasi yökerhossa Michael K. Williamsin, joka tuohon aikaan näytteli Omaria televisiosarjassa "Langalla". Williamsin mielestä Pearson olisi sopinut hyvin erääseen rooliin, ja Williamsin kehotuksen mukaisesti Pearson kävi sarjan tekijöiden luona ja pääsi siihen näyttelemään. Aluksi kuvitteellinen ”Snoop” oli ainoastaan vähämerkityksinen sivuhahmo, mutta tilanteen muututtua näyttelijä muun muassa vieraili keskusteluohjelmassa "Larry King Live". Lisäksi kauhukirjailija Stephen King sanoi, että hänen mielestään ”Snoop” oli ”ehkä kauhistuttavin naisrikollinen, joka on koskaan esiintynyt televisiosarjassa.” Toisaalta kielteistäkin palautetta näyttelijävalinnasta tuli, sillä Okia Toomerin äiti Carlene Smith ilmaisi "The Washington Postille" olevansa hyvin järkyttynyt siitä, että hänen tyttärensä surmannut henkilö esitti televisiossa tappajaa.


title: Felicia Pearson

text: "Langalla"-sarjan päätyttyä 2008 Pearson ei yrityksistä huolimatta saanut muita rooleja ja ajautui taloudellisiin vaikeuksiin. Hän oli hankkinut asunnon hintakuplan ollessa huipussaan eikä työttömänä pystynyt maksamaan asuntolainan maksueriä.


title: Felicia Pearson

text: Maaliskuussa 2011 Pearson pidätettiin syytettynä osallisuudesta salaliittoon heroiinin jakelemiseksi. Liittovaltion syytteen mukaan salaliittoon osalliset myivät Baltimoren kaduilla New Yorkista hankittua heroiinia ja Kaliforniasta ostettua marihuanaa. Pearson oli yksi 64 syytetystä, ja syyttäjä Rebecca Finnin mukaan häntä vastaan oli saatu aineistoa puhelinkuuntelun ja tiedonantajien avulla. Elokuussa 2011 päivää ennen oikeudenkäynnin alkua Pearson tunnusti syyllisyytensä osallisuudesta salaliittoon heroiinin jakelemiseksi. Pearson itse uskoi, että hänet olisi todettu oikeudessa syyttömäksi. Syyllisyyden tunnustaminen kuitenkin mahdollisti järjestelyn, jossa tuomari keskeytti seitsenvuotisen vankeustuomion ja määräsi Pearsonin kolmen vuoden valvottuun koevapauteen. Muussa tapauksessa syytteet olisivat saattaneet jäädä hankaloittamaan Pearsonin näyttelijänuran etenemistä pitkäksi aikaa. Koevapauteen yhdistettiin mahdollisuus tehdä työhön liittyviä matkoja kotiosavaltion ulkopuolelle.


title: H. G. Francis

text: Hans Gerhard Franciskowsky (14. tammikuuta 1936 – 3. marraskuuta 2011) oli saksalainen viihdekirjailija, joka kirjoitti erityisesti tieteiskirjallisuutta ja kuunnelmia. Hän käytti useita kirjailijanimiä, tavallisimmin nimeä H. G. Francis, mutta myös G. Francis, H. G. Francisco, Gunther Frank, Peter Bars, R. C. Quoos-Raabe, Frank Sky, Hans G. Stelling ja Ted Scott.


title: H. G. Francis

text: Francis oli sodan jälkeisen Saksan tuotteliaimpia kirjailijoita. Hän kirjoitti yli 400 romaania ja noin 600 kuunnelmaa. Hänen tuotantoonsa kuuluu 300 jaksoa tieteissarjasta "Perry Rhodan" ja sen spin-offeista, ja omassa nuorten tieteissarjassaan "Commander Perkins".


title: H. G. Francis

text: Kasettikuunnelmien aikaan 1980-luvulle saakka hän kirjoitti satoja mukaelmia ja alkuperäiskuunnelmia nuortensarjoihin "3 etsivää", "Viisikko", "TKKG" ja "Masters of the Universe". Kuunnelmia on myyty yhteensä yli 120 miljoonaa kappaletta, ja hän sai niistä kultalevyn 120 kertaa ja platinalevyn kuusi kertaa.


title: John Opel

text: John Roberts Opel (5. tammikuuta 1925 Kansas City, Missouri, Yhdysvallat – 3. marraskuuta 2011 Fort Myers, Florida, Yhdysvallat) oli yhdysvaltalainen yritysjohtaja. Hän toimi IBM:n johtotehtävissä 1974–1986. Hänen ja Mary Maxwell Gatesin keskustelujen ansiosta tämän pojan Bill Gatesin yritys Microsoft suunnitteli käyttöjärjestelmän IBM:n ensimmäiseen henkilökohtaiseen tietokoneeseen.


title: Gunilla von Post

text: Gunilla von Post (10. heinäkuuta 1932 – 14. lokakuuta 2011) oli ruotsalainen julkisuuden henkilö. Hän on kirjoittanut kirjan "Love, Jack" (1997), jossa väittää hänellä olleen 1950-luvulla suhde John F. Kennedyn kanssa. Vuonna 2010 hän huutokauppasi kirjeitä, joita hän sanoo Kennedyn hänelle kirjoittamiksi.


title: Landwasserviadukt

text: Landwasserin silta () on rautatiesilta Sveitsissä, Rhätische Bahnin rautatiellä. Silta sijaitsee Graubündenin kantonissa, Bergün Filisurin ja Schmittenin kuntien rajalla, Albulan rautatiellä välillä Thusis – St. Moritz. Silta on 112 metriä pitkä ja sen korkeus on 65 metriä. Sillan alla virtaa Landwasserjoki, joka laskee Albulaan parin kilometrin päässä sillalta.


title: Landwasserviadukt

text: Silta on näyttävä korkeutensa ja rakenteensa ansiosta: sillan eteläisessä päässä rata jatkuu sillalta suoraan tunneliin. Rhätische Bahnin matkailujunat Glacier Express ja Bernina Express kulkevat sillan kautta.


title: KNM Lolland

text: KNM Lolland oli Norjan laivaston alus vuosina 1818-1847. Alus tuli Norjalle kun Tanska-Norjan laivasto purettiin ja Norjan prinssi Kristian Fredrik perusti itsenäisen Norjan laivaston 12. huhtikuuta 1814. Priki myytiin 1847.


title: KNM Lolland

text: Sen päällikkönä on ollut Tanska-Norjan yhteislaivaston aikana mm. Hans Peter Holm, joka määrättiin tehtävään sen jälkeen kun hän oli palannut Tanskaan 1807. Alus sijoitettiin Norjaan. Se kohtasi Englannin laivaston aluksen, priki "Manlyn" vuonna 1811 Arendalin edustalla. Lyngørin taistelussa 1812 alus oli sijoitettuna lähelle vuonoa. Holm oli siirtynyt silloin uuden aluksen "Najadenin" päälliköksi.


title: Pierre-Célestin Nkou

text: Pierre-Célestin Nkou (8. marraskuuta 1927 – 16. toukokuuta 1983) oli kamerunilainen roomalaiskatolinen piispa. Hänet vihittiin papiksi Doualan hiippakuntaan 15. huhtikuuta 1956 ja nimitettiin Sangméliman hiippakunnan piispaksi 18. tammikuuta 1963. Piispaksi vihkiminen seurasi 2. kesäkuuta. Pääkonsekraattorina toimi Sergio Pignedoli, jota avustivat Jean Zoa ja Thomas Mongo.


title: Pierre-Célestin Nkou

text: Nkou osallistui Vatikaanin toiseen kirkolliskokoukseen. Hän kuoli 55-vuotiaana virassa.


title: Emmanuel Mutai

text: Emmanuel Kipchirchir Mutai (s. 12. lokakuuta 1984) on kenialainen kestävyysjuoksija, joka on keskittynyt maratonjuoksuun.


title: Emmanuel Mutai

text: Mutai juoksi ensimmäisen maratoninsa Rotterdamissa vuonna 2007. Hän sijoittui kilpailussa seitsemänneksi ajalla 2.13.06. Kilpailun aikana lämpötila kohosi yli 25 celsiusasteeseen ja vain kilpailun voittaja Joshua Chelanga alitti 2.10. Myöhemmin samana vuonna Mutai voitti Amsterdamin maratonin ajalla 2.06.29. Hän ratkaisi kilpailun voiton viimeisen kilometrin aikana ja voitti toiseksi tulleen Richard Limon 16 sekunnilla. Mutain aika oli kauden toiseksi paras aika Haile Gebrselassien Berliinin maratonilla juokseman maailmanennätyksen 2.04.26 jälkeen.


title: Emmanuel Mutai

text: Lontoon maratonilla Mutai sijoittui neljänneksi vuosina 2008 ja 2009. Berliinin MM-kilpailuissa 2009 hän sijoittui toiseksi ajalla 2.07.48. Maailmanmestaruuden voitti hänen maanmiehensä Abel Kirui kisaennätyksellä 2.06.54. Myös Mutai alitti Jaouad Gharibin nimissä vuodelta 2003 olleen entisen kisaennätyksen 2.08.31. Vuonna 2010 Mutai sijoittui toiseksi sekä Lontoon että New Yorkin maratoneilla.


title: Emmanuel Mutai

text: Vuonna 2011 hän voitti Lontoon maratonin reittiennätyksellä 2.04.40. Hän paransi omaa ennätystään yli puolellatoista minuutilla ja Samuel Wanjirun nimissä ollutta reittiennätystä 30 sekunnilla. Myöhemmin samana vuonna New Yorkin maratonilla hän sijoittui toiseksi ajalla 2.06.28. Kilpailun voitti hänen maanmiehensä Geoffrey Mutai ajalla 2.05.06. Molemmat alittivat entisen reittiennätyksen 2.07.43. Vuonna 2012 Mutai sijoittui Lontoon maratonilla seitsemänneksi ajalla 2.08.01 ja Lontoon olympialaisissa 17:nneksi ajalla 2.14.49. Vuonna 2013 hän sijoittui toiseksi sekä Lontoon että Chicagon maratonilla. Vuoden 2014 Berliinin maratonilla hän sijoittui toiseksi ajalla 2.03.13. Kilpailun voitti Dennis Kimetto maailmanennätysajalla 2.02.57 ja myös Mutai alitti Wilson Kipsangin nimissä olleen virallisen maailmanennätyksen 2.03.23. Kilpailussa Mutai juoksi väliaikana 30 kilometrin maailmanennätyksen 1.27.37.


title: Emmanuel Mutai

text: World Marathon Majors -kilpailusarjan Mutai voitti kaudella 2010–2011 ja kaudella 2009–2010 hän sijoittui kolmanneksi.


title: Enzo Dieci

text: Enzo Dieci (s. 28. tammikuuta 1934 Sassuolo) on italialainen roomalaiskatolinen piispa. Hänet vihittiin papiksi 17. maaliskuuta 1962 ja nimitettiin Rooman hiippakunnan vihkipiispaksi sekä Mauran titulaaripiispaksi 7. huhtikuuta 1992. Piispaksi vihkiminen seurasi 26. huhtikuuta. Pääkonsekraattorina toimi paavi Johannes Paavali II, jota avustivat Franciszek Macharski ja Angelo Sodano.


title: Enzo Dieci

text: Dieci jäi eläkkeelle 1. kesäkuuta 2009.


title: Värimatara

text: Värimatara eli aitovärimatara ("Rubia tinctorum") on Euraasian keskiosista kotoisin oleva monivuotinen ruoho, joka kuuluu värimataroiden sukuun ja matarakasvien heimoon. Entisaikoina se oli tärkeä värikasvi, josta saatiin krappi-nimistä punaista väriainetta.


title: Värimatara

text: Värimatara on rentovartinen, muiden kasvien varassa kiipeilevä ruoho, jolla on pitkä ja puumainen, väriltään punertava maavarsi. Sen nelisärmäinen ja joskus hieman piikikäs varsi kasvaa 1–2,5 metriä korkeaksi ja sotkeutuu usein naapurikasvien varsiin. Lyhytruotiset lehdet ovat paperimaiset tai aavistuksen nahkamaiset ja kasvavat 4–6 lehden kiehkuroissa. Lehtilapa on 3–10 senttimetriä pitkä, suikea ja suippokärkinen ja -tyvinen.


title: Värimatara

text: Värimatara kukkii kesä–elokuussa ja kantaa hedelmää heinä–syyskuussa. Kukinnot ovat varren yläosassa sijaitsevia runsaskukkaisia röyhyjä, joissa on enimmillään 5 senttimetriä pitkä kukintoperä ja 2–5 millimetrin mittaiset, soikeat suojuslehdet. Pienissä kukissa on keltainen tai vihertävänkeltainen, muodoltaan ratasmainen teriö. Hedelmä on musta, lohkomainen marja, jonka halkaisija on noin 4 millimetriä.


title: Värimatara

text: Värimatara on kotoisin Lähi-idän pohjoisosista (Iran, Irak, Jordania, Libanon, Syyria ja Turkki), Keski-Aasiasta (Tadžikistan, Turkmenistan ja Uzbekistan) sekä Kaakkois-Euroopasta (Venäjä, Ukraina ja Balkanin luoteisosat). Se on levinnyt ihmisen mukana myös muualle maailmaan.


title: Värimatara

text: Värimatara menestyy parhaiten melko kuivilla ja avonaisilla paikoilla 400 metrin korkeudesta 2 300 metrin korkeuteen asti.


title: Värimatara

text: Värimataran murskatusta maavarresta saatava krappiväri oli yksi tärkeimmistä kasviväreistä jo antiikin Kreikassa ja Roomassa. Sitä alettiin viljellä laajamittaisesti Länsi-Euroopassa 1300-luvulla alkaen, ja viljely jatkui aktiivisena 1850-luvulle asti. Kangasvärin lisäksi värimatarasta saatiin krappilakkaa, jota käytettiin maalaustaiteessa. Punainen väriaine on peräisin kasvin sisältämästä alitsariinista (CHO).


title: Obsessed (kappale)

text: Obsessed on Mariah Careyn kappale ja single vuodelta 2009. Se on albumilta " Memoirs of an Imperfect Angel". Media arveli, että kappale on suunnattu räppäri Eminemille.. Kappaleesta on julkaistu remix, jolla Gucci Mane vierailee.


title: Obsessed (kappale)

text: Vuonna 2001 rap-artisti Eminem väitti seurustelleensa Careyn kanssa puoli vuotta. Carey sanoi tavanneensa Eminemin vain muutaman kerran. Myöhemmin Eminem räppäsi kappalessaan Bagpipes From Baghdad haluavansa Careyn takaisin ja haukkui Careyn aviomies Nick Cannonia. Cannon sanoi säälivänsä Eminemiä, koska hän ei pysty menemään eteenpäin. Tämän jälkeen Eminem sanoi, että sanoituksia on ymmärretty väärin eikä niiden ole tarkoitus loukata.


title: Obsessed (kappale)

text: Sanoitusta kehuttiin älykkääksi, mutta auto-tunen käyttöä kritisoitiin.


title: Giuseppe Marciante

text: Giuseppe Marciante (s. 16. heinäkuuta 1951 Catania) on italialainen roomalaiskatolinen piispa. Hänet vihittiin papiksi Catanian arkkihiippakuntaan 5. lokakuuta 1980 ja inkardinoitiin Roomaan 1. heinäkuuta 1993. Hänet nimitettiin Rooman vihkipiispaksi ja Thagoran titulaaripiispaksi 1. kesäkuuta 2009. Piispaksi vihkiminen seurasi 11. heinäkuuta. Pääkonsekraattorina toimi Agostino Vallini, jota avustivat Luigi Moretti ja Enzo Dieci.


title: Pietarhovin Suuri palatsi

text: Pietarhovin Suuri palatsi on Pietarhovin palatsi- ja puistokokonaisuuden keskeinen barokkityylinen rakennus. Palatsin rakennustyöt aloitettiin 1714–1725. Siitä tuli kaksikerroksinen kartano, jonka suunnitteluun Pietari Suuri osallistui arkkitehtien kanssa. Rakennusta uudistettiin vuosina 1747–1752 perusteellisesti arkkitehti Bartolomeo Rastrellin suunnitelmien mukaan. Myöhemmissä entisöinneissä Rastrellin suunnittelema ulkoasu on säilytetty.


title: Pietarhovin Suuri palatsi

text: Rastrellin suunnitelma on barokin viimeiseltä vuosikymmeneltä, jolloin uusklassismi teki jo tuloaan, ja talo on ulkopuolelta varsin maltillisesti koristeltu. Sisätiloista sen sijaan ei puutu loistoa tai kimallusta.


title: Júlio Endi Akamine

text: Júlio Endi Akamine (s. 20. marraskuuta 1962) on brasilialainen roomalaiskatolinen piispa. Hänestä tuli Katolisen apostolaatin seuran (pallottiinit) jäsen 8. joulukuuta 1980, ja hän sai pappisvihkimyksen 24. tammikuuta 1988. Hänet nimitettiin São Paulon arkkihiippakunnan vihkipiispaksi sekä Thagamutan titulaaripiispaksi 4. toukokuuta 2011. Piispaksi vihkiminen seurasi 9. heinäkuuta. Pääkonsekraattorina toimi Odilo Pedro Scherer, jota avustivat Edmar Peron ja Tarcísio Scaramussa.


title: Edmar Peron

text: Edmar Peron (s. 4. maaliskuuta 1965 Maringá) on brasilialainen roomalaiskatolinen piispa. Jaime Luiz Coelho vihki hänet 23. heinäkuuta 1989 diakoniksi ja 21. tammikuuta 1990 papiksi Maringán arkkihiippakuntaan. Hän sai 30. joulukuuta 2009 nimitykset São Paulon arkkihiippakunnan vihkipiispaksi ja Mattianan titulaaripiispaksi. Piispaksi vihkiminen seurasi 28. helmikuuta 2010. Pääkonsekraattorina toimi Coelho, jota avustivat Anuar Battisti ja Odilo Pedro Scherer.


title: USS Belleau Wood

text: USS Belleau Wood (runkonumero LHA-3), lempinimeltään "Devil Dog", oli Yhdysvaltain laivaston Tarawa-luokan maihinnousualus.


title: USS Belleau Wood

text: Sen köli laskettiin 5. maaliskuuta 1973 ja alus laskettiin vesille 11. huhtikuuta 1977. Se nimettiin ensimmäisen maailmansodan Belleaun metsän taistelun mukaan. Alus otettiin palvelukseen 23. syyskuuta 1978 ensimmäisenä päällikkönään T.C. Steele.


title: USS Belleau Wood

text: "USS Belleau Wood" aloitti ensimmäisen palvelusrupeamansa tammikuussa 1981. Se pelasti 150 vietnamilaispakolaista, josta miehistö palkittiin mitalilla. Purjehdksen aikana alus osallistui kolmeen sotaharjoitukseen ja vieraili kahdeksassa satamassa.


title: USS Belleau Wood

text: Se poistettiin palveluksesta 28. lokakuuta 2005. Alus upotettiin lähelle Havaijia sotaharjoituksessa 13. heinäkuuta 2006.


title: Erillinen rajajääkäripataljoona 2

text: Erillinen rajajääkäripataljoona 2 (Er.RajaJP 2) perustettiin 15.7.–7.9.1941 jatkosodan II armeijakunnan komentajan kenraalimajuri Laatikaisen käskystä ja se koostui entisen Rajavartiosto 3:en rajakomppanioista. Pataljoona osallistui aktiivisesti kärkiyksikkönä sodan alun hyökkäysvaiheeseen loppukesästä 1941 ja päätyi Kurkjoen, Kilpolan, Muolaan ja Valkeasaaren taistelujen kautta Lempaalan pitkään asemasotavaiheeseen. Venäläisten suurhyökkäys alettua kesäkuussa 1944 pataljoona osallistui viivytystaisteluihin Karjalan Kannaksella ja viimein Talin–Ihantalan taisteluun panssaridivisioonan mukana.


title: Erillinen rajajääkäripataljoona 2

text: Liikekannallepanon ja poliittisten päätösten seurauksena antoi 15. heinäkuuta II armeijakunnan kenraalimajuri Laatikainen määräyksen perustaa Erillinen rajajääkäripataljoona entisen Rajavartiosto 3:n rajakomppanioista. Tehtävän hoitaakseen sai everstiluutnantti Yrjö Sora ja rajajääkäripataljoona alistettiin 2. divisioonalle. Pataljoonan esikunta koostettiin II armeijakunnan eri joukko-osastoista ja majoitettiin Parikkalan suojeluskunnan taloon. Jääkärijoukkueen johtajaksi määrättiin luutnannti Ruuska 13. Rajakomppaniasta.


title: Erillinen rajajääkäripataljoona 2

text: Pataljoonaan tuli kuulumaan neljä nelijoukkueista rajakomppaniaa: 1. komppania (13. RajaK), jonka päällikkönä entinen varapäällikkö reserviluutnantti Eino Simola ja varapäällikkönä Antti Pellinen. 2. komppania (23. RajaK) päälliköksi määrättiin luutnantti Mauno Puolakka. 3. komppanian (33.RajaK) johtoon astui Simpeleen tehtailta palvelukseen kutsuttu insinööri luutnantti Sumi. Varapäällikön tehtävät otti vastaan reserviluutnantti Uule Petäjä. 4. komppania (53.RajaK) sai pitää entisen päällikkönsä kapteeni Martti Avelan ja varapäällikön tehtävistä vastasi kansakoulunopettaja luutnantti Pekkanen.


title: Erillinen rajajääkäripataljoona 2

text: Erillisen rajajääkäripataljoonan vahvuuteen kuului kranaatinheitinkomppania, jota johti parikkalainen kauppias luutnantti Huurre. Nimellisesti joukkoon kuului myös konekiväärikomppania, mutta sen miehistö oli käytännössä 16 konekiväärin voimin jaoteltuna pysyvästi neljään komppaniaan. Yksikön varustukseen kuului vielä 8 kappaletta 20 millimetrin panssarintorjuntakivääriä. Panssarintorjuntaan toi lisävoimia kahdella 45 millimetrin tykillä varustettu panssarintorjuntatykkijoukkue, jota aluksi johti vänrikki Taisto Lahtinen.


title: Erillinen rajajääkäripataljoona 2

text: Orgaanisten joukkojen lisäksi pataljoonalle alistettiin luutnantti Caj Toffewrin johtama 6. Erillinen linnoituskomppania, jolla oli runsas 9-millinen konekivääriaseistus. Lisäksi luutnantti Soirin johtama 17. Erillinen kenttärykistöpatteri, kapteeni Jaakko Härmäsuon 6-tuumainen, 47. Erillinen linnoituspatteri (Canet) ja osia Pioneeripataljoona 12:n 1. komppaniasta, jota johti vänrikki Mäkinen.


title: Erillinen rajajääkäripataljoona 2

text: Koko Pataljoonan vahvuus oli lähes 2000 miestä ja sen miehistön valtaosa oli vakinaisessa palveluksessa olevia rajavartion henkilökuntaa. Rajavartio-upseereita oli toistakymmentä, raja-aliupseereja viitisenkymmentä ja rajajääkäreitä toista sataa. Palveluksesta vapautettiin tässä vaiheessa 27 alaikäistä poikaa, jotka oli liikekannallepanossa otettu vapaaehtoisina palvelukseen.


title: Erillinen rajajääkäripataljoona 2

text: Heinäkuun loppu sujui rauhallisesti kauniin kesän suomien helteiden lämmössä partioiden ja silloin tällöin harvahkoa tykistö- ja kranaatinheitintulta kuunnellen. 27. heinäkuuta pidettiin Harjulinnan kentällä pataljoonan pääosalle katselmus ja jumalanpalvelus. Pataljoona oli vihitty ja viritetty, valmis toimintaan.


title: Erillinen rajajääkäripataljoona 2

text: Everstiluutnantti Sora antoi 30. heinäkuuta kello 21.30 lopullisen hyökkäyskäskun. Etenemisen piti alkaa seuraavana päivänä Parikkalan-Elisenvaaran radan koillispuolelta, Varpavaaran maastosta pääsuntana ja ensimmäisenä tavoitteena Elisenvaara. Hyökkäysvaiheen aikana käytiin taisteluja muun muassa Kurkijoella, Kilpolassa, Kotselän Uupuneen valtauksessa ja päättyi ankarien taistelujen jälkeen 7. syyskuuta Valkeasaareen.


title: Erillinen rajajääkäripataljoona 2

text: Pelkästään taistelut Valkeasaaresta tuottivat rajajääkäripataljoonalle kolmen päivän aikana 23 miestä kaatuneina ja nelinkertaisen määrän haavoittuneina. Joukoista oli poissa yli 500 miestä, joista yli sata kuolleita. Saavutuksena oli rajamiehille entuudestaan tuttu vanha raja. Tänne armeija keskeytti hyökkäyksensä, aivan Leningradin porteille, saarretusta kaupungista kuului kiivaimpien taistelujen aikana vaimea jyly suomalaisten etulinjojen poteroihin asti.


title: Erillinen rajajääkäripataljoona 2

text: Rajajääkäreistä kootulla rajajääkäripataljoonalla oli asemasotavaiheen tehtävät tulleet tutuiksi jo koulutuksessa, rauhan aikana rajan vartioinnissa ja joillekin talvisodassa. Kuukaudet vierähtivät vuosiksi välillä aktiivisesti etulinjassa puolustaen ja välillä reservissä linnoitustöissä. Vuosi 1944 kului Tammiselkä-Sykiälä-Vaskisavotta-Lempaala -akselilla taisteluhaudoissa rajaa vartioiden, sekä reservissä monipuolisissa sotilaallisissa tehtävissä. Huomionarvoista on, että Erillinen rajajääkäripataljoona 2:n nimi vaihdettiin yleisen rajajoukkojen uudelleenjärjestelyjen kanssa Rajajääkäripataljoona 2:ksi. Käsky edellytti myös pataljoonan nuorennusta ja 4. komppanian siirtoa muualle.


title: Erillinen rajajääkäripataljoona 2

text: Lempaalassa ja Raasulissa III armeijakunnan reservinä 9.–15. kesäkuuta. Viivytystaistelua Kirjasalosta Valkjärvelle 18. divisioonan joukoissa 16.–17. kesäkuuta. Puolustuksessa Pasurinkankaalla 2.D:n sivustasuojana 17.–18. kesäkuuta.


title: Erillinen rajajääkäripataljoona 2

text: Kesäkuun yhdeksäs päivä 1944 oli juuri niin kesäisen kaunis, kuin vain alkukesästä voi olla. Kolme päivää aikaisemmin liittoutuneet olivat nouseet maihin Nordmandiassa ja toinen maailmansota sai merkittävän käänteen loppua kohti. Sitä pohtivat myös miehet etulinjassa, kun tuona kuudentena päivänä alkoi lounaasta kuulua ukkosen jyrinää muistuttavaa kumua ja suurten lentokone-muodostelmien lennon rajan yli Suomeen. Suurhyökkäys oli alkanut, mutta kosketti merkittävimmin vasta Suomenlahden rannikkoa lounaasta.


title: Erillinen rajajääkäripataljoona 2

text: Rajajääkäripataljoonan entisellä lohkolla, Simolassa, hyökkäsi joukkueen vahvuinen vihollinen suomalaisten asemiin. Rajajääkärit kutsuttiin taas vastahyökkäykseen vihollisen häätämiseksi omalle puolelleen. Viisi Rajajääkäripataljoonan miestä haavoittui. Länsikannas kesti vihollisen ensimmäisten päivien taistelut, vaikka eturintama saikin vapisten kokea Neuvostoliiton mahtavan tulivoiman syvällä nahoissaan. 12. kesäkuuta Länsi-Kannaksen suomalaisten oli peräännyttävä kovien taistelujen myötä VT-asemaan (Vammelsuu-Taipale) ja nämä asemat oli Päämajan käskystä pidettävä.


title: Erillinen rajajääkäripataljoona 2

text: 14.–15. kesäkuuta Neuvostoliitto pääsi tunkeutumaan kiivaiden taistelujen jäljeen Kuuterselässä ja Siiranmäessä VT-asemien läpi IV AK:n lohkolla. Rajajääkärien itäisellä Kannaksella oli vielä varsin rauhallista ja edessä oli 13.6. siirto kahden ja puolen vuoden Lempaalassa olon jälkeen Raudun Maanselkään reserviin. Sodassa levon hetki on joskus kovin lyhyt, 15.6. alistettiin pataljoona kenraalimajuri Paalun komentamalle 18. Divisioonalle. Edessä oli siirto keskeneräisten VT-asemien laitteisiin Kirjasaloon etulinjaan.


title: Erillinen rajajääkäripataljoona 2

text: 16.6. illalla saapui pataljoonan komentopaikalle divisioonasta kiireinen kuriiri, tuoden rajajääkäreille muutaman uuden ja salaperäisen uuden aseen. "Bazoga" joka nopeasti nimettiin rintamamiesten suuhun sopivammaksi "panssarikauhuksi" oli saapunut ja komentopaikalla pidettiin muutamalle panssarintorjuntamiehelle puolisen tuntia kestävä opetustilaisuus: "tuonne ammus, tuosta laukaisu ja varokaa takalieskaa". Kirjasalossa ei syntynyt kuitenkaan suuria taisteluja tässä vaiheessa, vaikka partiointia suoritettiin molemmin puolin.


title: Erillinen rajajääkäripataljoona 2

text: III AK:n reservinä Vuoksella 19.–25. kesäkuuta Ihantalassa Panssaridivisioonan joukoissa 26.–29. kesäkuuta. IV AK:n reservinä Seitsolassa 30.6–9.7. III AK:n reservinä Vuosalmella 9.7.–10.8. Asemasotaa 15.D:n joukoissa Kiviniemessä 12.8.–19.9.


title: Erillinen rajajääkäripataljoona 2

text: 25.–26.6 välisen yön siirtyi pataljoona Panssaridivisioonalle alistettuna polkupyörämarssilla kohti erästä tämän erillissodan merkityksellisintä taistelua Talin-Ihantalaan. Viipuri oli menetetty jo 20. kesäkuuta ja rintamaan oli tullut vihollisen murtumia, joista yksi uhkasi nyt Ihantalaa. Täällä rajajääkärit mm. saksalaisten rynnäkkötykkiprikaatin ja omien Vickers-vaunujen tukemina kävivät rajua sotaa ylivoimaisen vihollisen edessä.


title: Curral das Freiras

text: Curral das Freiras () on kylä Câmara de Lobosin kunnassa Portugalille kuuluvalla Madeiran saarella. Kylän asukasluku oli vuonna 2001 noin 1 600. Se sijaitsee vuorten ympäröimässä laaksossa ja oli hyvin vaikeapääsyinen ennen tieyhteyden saamista 1960-luvulla.


title: Curral das Freiras

text: Johtuen laaksoon pääsyn vaikeudesta sitä aluksi asuttivatkin paimenet ja orjat, joko orjuudesta vapautetut tai siitä karanneet. Eristyksissä asuneet ihmiset rakensivat itselleen majoja ja muodostivat kyläyhteisön. 1400-luvun lopulla kylän asema virallistettiin ja se sai pian uusia pysyviä asukkaita. Portugalilainen siirtomaaisäntä João Gonçalves Zarco luovutti vuonna 1462 maan viljeltäväksi uudisasukkaille João Ferreiralle ja hänen vaimolleen Branca Diasille. Maat lahjoitettiin edelleen heidän lapsenlapselleen vuonna 1474. Vuonna 1480 maat osti Zarcon poika João Gonçalves da Câmara, joka antoi ne edelleen tyttärilleen jotka olivat päättäneet ryhtyä nunniksi. Kylä tunnettiin varhain nimellä "Curral da Serra", vaihtuen sittemmin nykyiseen. Ajankohdasta on kaksi eri näkemystä, ensimmäisen mukaan uusi nimi tuli käyttöön maiden siirryttyä nunnien omistukseen 1492–1497, toisen mukaan 1566, jolloin laakso toimi turvapaikkana Funchaliin hyökänneiltä ranskalaisilta merirosvoilta.


title: Curral das Freiras

text: Nykyään kylä on hyvin suosittu matkailijoiden keskuudessa maisemiensa ja vaellusreittien ansiosta. Liikenneyhteydet ovat kohentuneet huomattavasti uuden entistä pidemmän tietunnelin myötä. Kylään on päivittäin useita linja-autovuoroja saaren pääkaupungista Funchalista. Ensimmäinen tieyhteys valmistui 1960-luvun alussa, sitä ennen kylään pääsi ainoastaan jalan kuljettavaa polkua. Uusi 2 404 metriä pitkä tietunneli valmistui 2000-luvun alussa, jolloin vanha ja erittäin mutkainen tieyhteys hylättiin. Uuden tunnelin louhintatöissä vuonna 2003 sai surmansa neljä tunnelinrakentajaa, joilla ei ollut pätevyyttä räjähdysaineiden käsittelyyn. Ensimmäinen televisio kylään saatiin vuonna 1986.


title: Kls.

text: kls. (lyhenne sanoista kiitän luojaani sinusta) on vuonna 2004 perustettu suomalainen kristillinen rock-yhtye, joka syntyi kahden muun yhtyeen, Caden ja Highwayn 7:nin, jäljiltä. Vuoden 2009 syksyyn asti kokoonpanon muodostivat Perttu Läykki, Tatu Kekkonen, Kimmo Keskinen, Olli-Juhani Ollila, Ville Karjalainen ja Eska Talonen, minkä jälkeen kitaristi Olli ja toinen laulaja Ville poistuivat kokoonpanosta, ja Lassi rupesi hoitamaan kitaristin virkaa. Yhtyeen musiikki on raskasta mutta melodista rock-musiikkia, särökitaroiden ja pianomelodioiden säestämänä, ja sanoitukset ovat evankelioivia. Yhtyeen sanoitukset heijastavat yhtyeen jäsenien ajatuksia uskosta ja elämästä yleensä.


title: Kls.

text: Yhtye julkisti Maata näkyvissä -festareilla vuonna 2011 "Hyvyyden eteen!" -nimisen kampanjan, jonka tarkoituksena on tehdä hyviä tekoja muille ihmisille.


title: Kls.

text: Yhtyeen kolmas studioalbumi "Vedä Henkeä Nyt" nousi julkaisuviikollaan Rumban albumilistan sijalle 10. ja Suomen virallisen listan sijalle 34. Yhtyeen kolmas single "Alpha Omega" nousi iTunesissa 1. sijalle.


title: Kls.

text: Yhtye on äänittänyt kappaleitaan myös englanniksi käyttäen nimeä "Ablaze Us." Tällä nimellä he ovat julkaisseet yhden EP:n, "Blind leading the blind".


title: Boorikarbidi

text: Boorikarbidi (BC) on epäorgaaninen boorin karbidi. Yhdiste on hyvin kovaa ja lämmönkestävää, minkä vuoksi sillä on käyttökohteita muun muassa työkalujen terissä.


title: Boorikarbidi

text: Boorikarbidi kuuluu niin kutsuttuihin välisijayhdisteisiin ja on niille tyypillisesti usein epästoikiometrinen. Kaupallisessa boorikarbidissa boorin ja hiilen suhde on melko tarkasti 4:1, mikä antaa empiirisen kaavan BC, mutta usein yhdiste on hiilivajaa ja yhdisteitä joiden koostumus vaihtelee välillä BC–BC tunnetaan.


title: Boorikarbidi

text: Boorikarbidin alkeiskoppi on romboedrinen. Rakenne muodostuu booriatomien muodostamista ikosaedreistä, joissa 12 booriatomia ovat sijoittuneet säännöllisen ikosaedrin kärkiin. Ikosaedrien ulkopuolella hiiliatomit muodostavat kolmen atomin ketjuja, jotka littävät boorista koostuvat ikosaedrit toisiinsa.


title: Boorikarbidi

text: Boorikarbidissa atomit muodostavat jäykän rakenteen, minkä vuoksi se sulaa vasta hyvin korkeassa lämpötilassa ja on kovaa. Yhdiste on huono lämmönjohde ja sen lämpölaajenemiskerroin on pieni. Boorikarbidin korkean Youngin moduulin, noin 450 GPa, vuoksi se on kuitenkin melko altis materiaali lämpöshokille. Korkeissa lämpötiloissa boorikarbidi on p-tyypin puolijohde ja sen kielletty vyö on 0,8 eV.


title: Boorikarbidi

text: Boorikarbidi on kemiallisesti hyvin inertti eikä se liukene veteen tai happo- tai emäsliuoksiin. Voimakkaiden emästen kanssa kuumennettaessa ja sulien emästen vaikutuksesta se kuitenkin hajoaa muodostaen boraatteja. Metallioksidien kanssa kuumennettaessa se muodostaa borideja. Ilman hapen vaikutuksesta yhdiste hapettuu yli 500 °C:n lämpötilassa ja kloori reagoi sen kanssa noin 600 °C:n lämpötilassa ja bromi noin 800 °C:n lämpötilassa.


title: Boorikarbidi

text: Tyypillisin tapa valmistaa boorikarbidia on booritrioksidin ja hiilen välinen reaktio. Tämä reaktio on hyvin endoterminen ja sen suorittamiseen käytetään sähköisiä ahjoja, joissa lämpötila on välillä 1 400–2 500 °C.


title: Boorikarbidi

text: Toinen tapa muodostaa yhdistettä on boorioksidin pelkistys magnesiumilla hiilen läsnä ollessa. Tällöin tarvittavat lämpötilat ovat alhaisempia, noin 1 400–1 800 °C. Reaktio suoritetaan usein vetyilmakehässä grafiittiputkiuunissa. Sivutuotteena muodostuva magnesiumoksidi poistetaan liuottamalla se hapon avulla.


title: Boorikarbidi

text: Muita tapoja yhdisteen valmistamiseen ovat valmistus suoraan hiilestä ja boorista, booritrikloridin pelkistys vedyllä hiilen läsnä ollessa ja CVD-menetelmällä booritrikloridista, metaanista ja vedystä.


title: Boorikarbidi

text: Boorikarbidi on hyvin kovaa ja siitä valmistettuja kuituja käytetään muun muassa luodinkestävien asusteiden valmistukseen ja ajoneuvojen suojaamiseen. Muita käyttökohteita ovat muun muassa polkupyörän rungot, hioma-aineena, työkaluissa, kuten kallioporissa, korroosiota ja korkeita lämpötiloja kestäviin sovelluksiin esimerkiksi avaruusaluksissa. Boorikarbidia käytetään myös muiden kovien materiaalien, kuten titaanidiboridin valmistuksessa ja lisäämään alumiinin ja alumiiniseosten kovuutta ja kestävyyttä.


title: Boorikarbidi

text: Boorin isotoopeista B absorboi tehokkaasti neutroneita. Tämän vuoksi kyseistä boorin isotooppia sisältävää boorikarbidia käytetään säteilysuojana. Muun muassa ydinreaktoreja voidaan ympäröidä sillä ja valmistaa siitä säätösauvoja. Tähän tarkoitukseen boorikarbidi on halvempaa kuin boori alkuaineena.


title: Kvaternaariset ammoniumyhdisteet

text: Kvaternaariset eli kvartaariset ammoniumyhdisteet ovat orgaanisia ioniyhdisteitä, joissa positiivisena ionina on "kvaternaarinen ammoniumioni". Siinä positiivisesti varautuneeseen typpiatomiin on sitoutunut neljä hiilivety- tai muuta orgaanista atomiryhmää. Samankaltaisia yhdisteitä, joissa on hiili–typpi-kaksoissidos, kutsutaan yleisemmin iminiumyhdisteiksi.


title: Kvaternaariset ammoniumyhdisteet

text: Kvaternaarisia ammoniumioneja voidaan pitää ammoniumionin (NH) johdannaisina, joissa vetyatomit ovat korvautuneet orgaanisilla atomiryhmillä. Yksinkertaisin kvaternaarinen ammoniumioni on tetrametyyliammonium N(CH)+, jossa ne ovat korvautuneet metyyliryhmillä.


title: Kvaternaariset ammoniumyhdisteet

text: "Kvaternaariset ammoniumhydroksidit", jotka koostuvat kvaternaarisista ammoniumioneista ja hydroksidi-ioneista (OH), ovat voimakkaita emäksiä.. Sellainen on esimerkiksi tetrametyyliammoniumhydroksidi N(CH)OH, joka kuuluu natrium- ja kaliumhydroksidin ohella voimakkaimpiin tunnettuihin emäksiin ja jonka pH normaaliliuoksena on 14.


title: Kvaternaariset ammoniumyhdisteet

text: Biologisesti tärkeisiin kvaternaarisiin ammoniumyhdisteisiin kuuluu koliini, jota esiintyy fosforihappojohdannaisena fosfatidien rakenneosana. Niitä on hermoissa ja aivokudoksissa sekä myös kananmunan ruskuaisessa.. Myös hermoston välittäjäaineena toimiva asetyylikoliini ja monet parasympatomimeetteihin kuuluvat lääkeaineet ovat rakenteeltaan kvaternaarisia ammoniumyhdisteitä.


title: Keep Your Head Down

text: Keep Your Head Down on eteläkorealaisen popyhtyeen TVXQ:n viides koreankielinen studioalbumi. Albumin ensimmäinen versio julkaistiin 5. tammikuuta 2011 yli kaksi vuotta yhtyeen edellisen albumin "Mirotic" jälkeen. "Keep Your Head Down" olikin ensimmäinen albumi, jonka yhtye äänitti hajoamisensa jälkeen, ja sillä esiintyi aiemman viiden jäsenen sijaan vain kaksi, Jung Yunho (”U-Know”) ja Shim Changmin (”Max”).


title: Keep Your Head Down

text: Albumi sai hyvän vastaanoton ja nousi listakärkeen. Sen eri versiot myivät Etelä-Koreassa vuoden ensimmäisen neljänneksen aikana lähes 300 000 kappaletta, ja sen nimikkosingle ”Keep Your Head Down” myi Japanissa platinaa alle kuukaudessa 250 000 kappaleella. Lauluista ”Keep Your Head Down” ja ”Before U Go” tehtiin useita musiikkivideoita, jälkimmäisestä myös 16 minuutin lyhytelokuva.


title: Keep Your Head Down

text: "Keep Your Head Down" oli TVXQ:n ensimmäinen yhtyeen hajoamisen jälkeen julkaistu albumi. Kolme jäsentä, Kim Jaejoong (”Hero”), Park Yoochun (”Micky”) ja Kim Junsu (”Xiah”), erosi yhtyeestä sopimusriidan vuoksi, sillä he pitivät levy-yhtiö S.M. Entertainmentin kanssa solmittua 13 vuoden eksklusiivista sopimusta epäreiluna. He perustivat uuden JYJ-nimisen yhtyeen. TVXQ:ssa jatkoivat vain Jung Yunho (”U-Know”) ja Shim Changmin (”Max”).


title: Keep Your Head Down

text: Albumin tuotantoon osallistui useita säveltäjiä: Yoo Young-jin, Kenzie, Park Chang-hyun, E-Tribe ja Outsidaz. Changmin kirjoitti sooloballadinsa ”Confession” itse. Park Chang-hyun, joka oli säveltänyt myös TVXQ:n debyyttikappaleen ”Hug”, palasi albumille ja sävelsi balladin ”How Can I”. Yhtyeen edellisen albumin "Mirotic" julkaisusta oli ehtinyt kulua jo kaksi vuotta ja kolme kuukautta.


title: Keep Your Head Down

text: TVXQ julkaisi albumin ensimmäisen kappaleen ”Keep Your Head Down” 3. tammikuuta 2011 useiden eri musiikkisivustojen kautta Internetissä. S.M. Entertainment julkaisi albumin kansikuvan jo joulukuun lopussa 2010. Yhtiö laski liikkeelle myös teaser-videoita, joita voitiin esittää Korean television vuoden lopun tärkeissä televisio-ohjelmissa, kuten palkintoseremonioissa ja musiikkijuhlataltioinneissa.


title: Keep Your Head Down

text: Albumin julkaisu jaettiin alun perin kahteen osaan. Ensin 5. tammikuuta julkaistiin kymmenen kappaleen erikoisversio, jonka mukana oli satasivuinen valokuvakirja, kortti ja juliste, ja myöhemmin 12. tammikuuta julkaistiin standardiversio, jossa oli mukana yksi bonuskappale. Albumin erikoisversiota myytiin ensimmäisenä päivänä kello neljään mennessä yhteensä ainakin 15 000 kappaletta, mutta luku käsittää vain Internet-myynnin, ja albumi nousikin Koreassa listakärkeen.


title: Keep Your Head Down

text: TVXQ:n ensimmäinen virallinen paluu esiintymislavoille oli KBS-televisiokanavan musiikkiohjelmassa "Music Bank". Yunho kertoi hetken olleen jännittävä ja tunteellinen, ja hän tunsi itsensä ”jälleen aloittelijaksi”. Hänen mukaansa kahdestaan esiintyminen vaati aiempaa enemmän kestävyyttä; ”Changmin laulaa korkeat sävelet ja [Yunho] matalat”. Japanissa yhtye esiintyi TV Asahin ohjelmassa "Music Station" ensi kerran yli vuoteen 28. tammikuuta. Single ”Keep Your Head Down” julkaistiin Japanissa 26. tammikuuta 2011. TVXQ lauloi singlen molemmat kappaleet (nimikkokappale ja ”Maximum”) japaniksi.


title: Keep Your Head Down

text: ”Athena”-kappaletta käytettiin samannimisen korealaisen draamasarjan tunnussävelenä. ”Keep Your Head Down” valittiin vuorostaan japanilaisen Fuji TV -kanavan "Utsukushii rinjin" -draamasarjan tunnussäveleksi, ja se voitti parhaan tunnuskappaleen palkinnon. Yhtye pääsi myös GQ Japan -lehden kanteen.


title: Keep Your Head Down

text: 18. maaliskuuta albumista julkaistiin uusi versio, johon oli lisätty R&B-tyylinen kappale ”Before U Go” ja siihen liittyvä intro ”Before U Go (Monologue)”. Myös uusi versio oli saatavilla postikorttisarjan ja julisteen kera. Huhtikuussa TVXQ kertoi albumin markkinoinnin kestäneen odotettua pidempään, mutta yhtye oli siihen tyytyväinen. Koska markkinointi Koreassa oli päättynyt, Yunho ilmaisi haastattelussa haluavansa keskittyä promootioihin ulkomailla ja tavata vihdoin enemmän myös yhtyeen ulkomaisia faneja.


title: Keep Your Head Down

text: Albumi yhdistelee erilaisia popmusiikin tyylejä balladeista tanssittavampaan ja särmikkäämpään musiikkiin.


title: Keep Your Head Down

text: Kappale ”Keep Your Head Down” kertoo miehen surusta, kun hän on joutunut rakastettunsa pettämäksi. Kappaleen koreankielisessä nimessä ”Wae (Keep Your Head Down)” on myös sana ”miksi”; nimi viittaa siihen, että myös pettäneen osapuolen tulisi pitää varansa, sillä hänelle voi käydä samoin. Kappaleen aloittaa rämisevä kitara, johon liittyvät rummut, trumpetti ja sample TVXQ:n aiemmasta kappaleesta ”Hey! Don’t Bring Me Down”. Kappaleen väliosat ja sillat ovat särmikkäitä eikä se seuraa tavanomaista popkappaleen rakennetta. Yunho esittää rap-osion sen loppupuolella. ”Keep Your Head Down” erosi raskaine rumpuineen ja bassoineen yhtyeen aiemmasta tyylistä. Kappaleen koreografiassa on kohta, jossa kaksikko vaikuttaa tappelevan, ja Yunho kertoi Changminin lyöneen häntä ”armotta” esiintymisen aikana.


title: Keep Your Head Down

text: Albumilla on kaksi soolokappaletta: Yunhon laulama, ”slow-jam”-tyylinen E-Triben säveltämä kappale ”Honey Funny Bunny” ja Changminin esittämä, piano- ja orkesterisäesteinen menetetystä rakkaudesta kertova balladi ”Confession”. Tanssittavalla kappaleella ”Crazy” vierailee Trax-yhtyeen Jay. Kappale ”Maximum” yhdistelee vuorostaan perinteisiä korealaisia soittimia, kuten gayageum, jing (gongi) ja kkwaenggwari (pieni gongi), nykyaikaiseen popmusiikkiin.


title: Keep Your Head Down

text: Albumin uudelleenjulkaisulle lisätty ”Before U Go” on ”klassinen R&B-kappale”, joka kuvaa miehen tunteita, kun hän hyvästelee rakkaimpansa ja toivoo hänen olevan onnellinen. Kappaleen ja sen sanoituksen tunnelma on surullinen, ja sen tarkoitus oli tuoda esiin Yunhon ja Changminin äänet selkeällä tavalla.


title: Keep Your Head Down

text: S.M. Entertainment julkaisi ”Keep Your Head Down” -kappaleen musiikkivideon 4. tammikuuta 2011 YouTube-tilinsä kautta. Videossa TVXQ esittää kappaleen tanssiryhmän kanssa eri lavasteissa ”hienon valaistuksen ja taitavan koreografian” kera. Musiikkivideon ohjasi Cheo Soo-hyun, ja siinä käytettiin matrix-kameroita ja naruja kamppailulajimaisten tanssiliikkeiden esittämistä varten. Videosta julkaistiin myös pian kaksi puhdasta tanssiversiota.


title: Keep Your Head Down

text: Myös ”Before U Go” -kappaleesta tehtiin Cheo Soo-hyunin ohjaama musiikkivideo. Video kuvattiin Gangnamin, Incheonin ja Ilsanin lähellä viiden päivän aikana, ja siinä esiintyivät myös näyttelijät Choi Jong-yoon ja Go Ara. Myös tässä videossa käytettiin matrix-kameroita. Toimintaelokuvaa muistuttava video kertoi tiedustelupalvelun agentteina työskentelevistä neljästä ystävästä ja heidän välisestään rakkaudesta, petoksesta ja ystävyydestä. Videon keskeisin teema on Choi Jong-yoonin esittämän hahmon päätös pettää ystävänsä. Videosta julkaistiin 21. maaliskuuta myös lyhytelokuvan mittainen, elokuvalaatuinen 16 minuuttia pitkä versio. Pidemmällä videolla oli ”Before U Go” -kappaleen lisäksi myös laulut ”Keep Your Head Down” ja ”믿기 싫은 이야기 (How Can I)”. Videon musiikin sovitti ohjaaja Lee Dong-jun.


title: Keep Your Head Down

text: 29. maaliskuuta Before U Go -kappaleesta julkaistiin kolmas, Hong Won-kin ohjaama musiikkivideo, jossa oli ”seksikäs ja moderni” tanssiesitys. Toisin kuin aiemmat toiminnantäytteiset videot, uuden videon tarkoitus oli kertoa kappaleen tarina tyylikkään koreografian kautta.


title: Keep Your Head Down

text: Single ”Keep Your Head Down” nousi julkaisupäivänään listakärkeen ja sitä myytiin 15 000 kappaletta. Kappaleen video katsottiin Youtubessa julkaisunsa jälkeen kahdessa päivässä lähes kaksi miljoonaa kertaa. Japanissa single julkaistiin 26. tammikuuta, ja se nousi ylivoimaisesti Oricon-listan ensimmäiseksi yli 133 000 myydyllä kopiolla. Toisena päivänä singleä myytiin yli 40 000 kappaletta. Japanissa RIAJ myönsi singlelle helmikuussa platinaa, kun se oli myynyt yli 250 000 kappaletta.


title: Keep Your Head Down

text: Keep Your Head Down -albumi johti Koreassa vuoden ensimmäisen neljänneksen myyntitilastoja yli 230 000 myydyllä kopiolla, ja uudelleen pakattu versio albumista nousi kolmanneksi noin 50 000 myydyllä kopiolla. Myös uudelleen pakattu versio nousi maaliskuussa Hanteo-listan kärkeen. Japanissa albumin koreankielinen, Japaniin lisensoitu versiokin nousi julkaisupäivänään toukokuussa Oricon-listan toiselle sijalle yli 10 000 myydyllä kopiolla. Albumi nousi listaykköseksi myös Taiwanissa.


title: Keep Your Head Down

text: TVXQ voitti useita palkintoja comebackinsa jälkeen, esimerkiksi SBS-televisioyhtiön "Inkigayo"-musiikkiohjelman Mutizen-palkinnon kolme kertaa peräkkäin. ”Keep Your Head Down” -kappaleen live-esiintymiset ja koreografia saivat myös hyvää palautetta. Kappaleen musiikkivideokin sai positiivisen vastaanoton. Newsen.comin artikkeli kutsui videota ”visuaaliseksi terminaattoriksi” ja ylisti paitsi ohjaaja Cheo Soo-hyunin työtä myös TVXQ:n esiintymistä. Bloggari Perez Hilton kehui videota blogissaan tuoden sille lisäjulkisuutta. ”Keep Your Head Down” voitti MTV Korean äänestyksen S.M. Entertainment -yhtiön ”kuumimmasta singlestä”, ja kappale ”Before U Go” tuli kolmanneksi Super Junior -yhtyeen laulun ”No Other” jälkeen. TVXQ voitti myös korealaisten idolien keskuudessa järjestetyn äänestyksen ”vaikuttavimmasta esityksestä” ja ”hienoimmasta musiikkivideosta”.


title: Keep Your Head Down

text: Yam-lehti antoi albumille neljä tähteä viidestä ja kirjoitti, että Changmin ja Yunho toimivat duettona yhdessä hyvin. Albumilla on lehden arvostelijan mukaan tasapainoisesti sekä nopeampia tanssittavia että hitaampia kappaleita, ja autotunea on käytetty vähän, toisin kuin k-popissa usein. Eräs Seoul Beats -verkkosivuston arvostelija puolestaan kritisoi yhtyeen markkinointia ja antoi albumille vain kaksi tähteä. Hänen mukaansa albumi on ”kohtalaisen sotkuinen” ja pikemminkin ”minialbumi”, jonka kappaleet eivät ole haastavia laulaa, sillä ryhmän kaksi tärkeintä vokalistia erosivat yhtyeestä. Keep Your Head Down -kappaleen rakenne on vuorostaan ”heikko” eikä sillä ole huippukohtaa, mutta yhtyeen koreografia on onnistunut.


title: Keep Your Head Down

text: Hello K-pop -sivuston arvostelija nautti albumista, ja se vei ”monipuolisuudellaan [...] pois huolet Yunhon ja Changminin laulutaidoista”. Japanilainen laulaja ja näyttelijä Fukuyama Masaharu ylisti TVXQ:n esiintymistä ja kehui myös ”Keep Your Head Down” -kappaleen musiikkivideota. Myös kriitikko Chikada Haruo piti albumista. Hän kertoi kolumnissaan ajatelleensa yhtyeen musiikin muistuttavan japanilaisen Chemistry-duon tyyliä, sillä siinä oli jäljellä vain kaksi jäsentä, mutta yllättyi kappaleen raskaasta introsta.


title: Vysšaja Liga

text: Vysšaja Liga (, "yläliiga") oli Venäjän jääkiekon toiseksi korkein sarjataso Kontinentalnaja hokkeinaja ligan jälkeen. Liiga oli jaettu läntiseen, keskiseen ja itäiseen divisioonaan. Liigan mestaruuspalkinto on nimeltään Bratina Cup.


title: Vysšaja Liga

text: Pervaja Liga oli ennen Venäjän ja Neuvostoliiton toiseksi korkein sarjataso. Pervaja Ligasta tuli maan kolmas sarjataso kun Vysšaja Liga perustettiin vuonna 1992. Vysšaja Liga oli Venäjän jääkiekkoliiton alainen sarja, joka lopetettiin sarjan erottua jääkiekkoliitosta vuonna 2010.


title: Vysšaja Liga

text: Liiga on jaettu kolmeen divisioonaan: läntiseen, keskiseen ja itäiseen, ja ennen pudotuspelejä joukkueet kohtaavat vain saman divisioonan joukkueita. Runkosarja pelataan syksyllä, minkä jälkeen tammikuussa alkaa toinen vaihe, joka pelataan edelleen divisioonittain. Jokainen joukkue etenee toiseen vaiheeseen ja kohtaavat toisensa kerran. Runkosarjassa kerätyt pisteet nollataan, mutta paremmin runkosarjassa sijoittunut joukkue saa pelata kohtaamisen kotiareenallaan.


title: Vysšaja Liga

text: Jokaisen divisioona toisen vaiheen kuusi parasta etenee maaliskuussa alkaviin pudotuspeleihin, ja seurat asetetaan paremmuusjärjestykseen. Pudotuspelit pelataan paras viidestä -systeemillä. Pudotuspelien ensimmäisellä kierroksella joukkueet sijoilta 9-24 muodostavat otteluparit siten, että 9:s kohtaa 24:nnen, 10:s kohtaa 23:nnen jne. Ensimmäisen otteluparin voittaja kohtaa 8:nnen joukkueen, toisen voittaja 7:nnen, jne. Tästä pudotuspelien turnauspuu jatkuu normaalina kunnes huhtikuun puolella jäljellä on vain yksi joukkue, joka voittaa Bratina Cupin.


title: Graham Taylor

text: Graham Taylor OBE (15. syyskuuta 1944 – 12. tammikuuta 2017) oli englantilainen jalkapalloilija ja jalkapallovalmentaja. Hän teki pitkän uran englantilaisessa jalkapallossa nostaen Watfordin 4. divisioonasta aina pääsarjaan. Hän toimi urallaan myös Englannin jalkapallomaajoukkueen päävalmentajana.


title: Graham Taylor

text: Taylorin innostus jalkapalloon ja urheiluun syntyivät hänen seuratessaan isänsä työskentelyä urheilutoimittajana paikallislehdessä Scunthorpessa. Taylor jätti koulunkäynnin kesken keskittyäkseen jalkapalloilijan uraansa, mitä hänen koulunsa rehtori syvästi paheksui. Taylor aloitti uransa Scunthorpe Unitedissa, josta siirtyi ammattilaiseksi Grimsby Towniin vuonna 1962. Topparina uransa tehnyt Taylor esiintyi seuran paidassa 189 sarjaottelussa, kunnes siirtyi Lincoln Towniin vuonna 1968. Hän joutui lopettamaan uransa loukkaantumiseen vuonna 1972.


title: Graham Taylor

text: Pelaajauransa äkillisen loppumisen jälkeen Taylor jatkoi uraansa jalkapallon parissa Lincoln Townin valmentajana. Hänestä tuli 27-vuotiaana nuorin FA:n valmentajalisenssin omaava valmentaja. Hän luotsasi Lincolnin 4. divisioonan mestariksi kaudella 1975/76. Vuotta myöhemmin Taylor jätti Lincolnin ja siirtyi Watfordin päävalmentajaksi. Taylor oli seuran omistajaksi tulleen Elton Johnin yllätysvalinta päävalmentajaksi, mutta päätöstä ei tarvinnut myöhemmin katua. Nuori Taylor luotsasi Watfordin 4. divisioonasta pääsarjaan kuuden seuraavan vuoden aikana. Kaudella 1983/84 Watford selvitti tiensä historiallisesti FA Cupin loppuotteluun, jonka se kuitenkin hävisi Evertonille 2–0. Pääsarjassa Taylor johdatti seuran parhaimmillaan toiseksi kauden 1982/83 päätteeksi. Taylorin viimeiseksi jääneellä kaudella 1986/87 Watford sijoittui liigassa seitsemänneksi ja eteni UEFA Cupissa komeasti aina välieriin saakka. Taylorin kymmenvuotinen ura Watford-valmentajana oli seuran historian menestyksekkäintä aikaa ja hän kirjoitti nimensä kultaisin kirjaimin seuran historiaan.


title: Graham Taylor

text: Kesällä 1987 Taylor siirtyi Watfordista Aston Villan päävalmentajaksi. Hän valmensi seuran takaisin pääsarjaan ensimmäisellä kaudellaan ja kaudella 1989/1990 Villa sijoittui hänen johdollaan liigassa toiseksi. Taylorin hienot tulokset seurojensa peräsimessä nostivat hänet englantilaisvalmentajien eliittiin, vaikkei Taylor voittanutkaan ainoatakaan mestaruutta. Vuonna 1990 hän jätti Villan, kun hänestä tuli Bobby Robsonin seuraaja Englannin jalkapallomaajoukkueen päävalmentajana. Maajoukkuevalmentajana Taylor sai paljon kritiikkiä osakseen muun muassa pudotettuaan Paul Gascoignen ja Gordon Cowansin maajoukkueesta. Taylor yritti uudistaa maajoukkueen kokoonpanoa, mutta hänellä oli koko pestinsä ajan vaikeuksia löytää toimivaa joukkuetta. Hänen aikanaa kaikkiaan 58 pelaajaa esiintyi Englannin maajoukkuepaidassa. Tulokset jäivätkin kehnoiksi. EM-kisoissa 1992 Englanti pelasi maalittomat tasapelit Tanskaa ja Ranskaa vastaan sekä hävisi lohkovaiheen viimeisen kamppailun isäntämaa Ruotsille 2–1.


title: Graham Taylor

text: Heikosta EM-menestyksestä huolimatta Taylor jatkoi Englannin valmentajana kohti MM-kisoja 1994. Karsinnat sujuivat kuitenkin kangerrelleen. Tasapelit Norjaa, Alankomaita ja Puolaa vastaan vaikeuttivat joukkueen tietä lopputurnaukseen. Lokakuussa 1993 Englanti hävisi toisen kohtaamisen Alankomaita vastaan Ronald Koemanin ja Dennis Bergkampin maaleilla 2–0. Tappion myötä Englannin kohtalo oli muiden käsissä eikä 7–1 voitto San Marinosta enää pelastanut kisapaikkaa. Englanti jäi näin ulos MM-lopputurnauksesta ensimmäistä kertaa vuoden 1978 jälkeen. Taylor erosi tehtävästään 24. marraskuuta 1993.


title: Graham Taylor

text: Epäonnisen maajoukkuepestinsä jälkeen Taylor joutui kannattajien epäsuosioon. Hän palasi valmennustehtäviin maaliskuussa 1994, kun hänestä tuli Wolverhamptonin päävalmentaja. Taylorin johdolla Wolves sijoittui 1. divisioonassa neljänneksi, mutta nousu kariutui playoffs-tappioon Boltonille. FA Cupissa Taylor luotsasi seuran puolivälieriin saakka. Taylor erosi tehtävistään marraskuussa 1995.


title: Graham Taylor

text: Helmikuussa 1996 Elton John palasi Watfordin omistajaksi ja palkkasi takavuosien menestysvalmentaja Taylorin seuraan general managerin tehtäviin. Vuonna 1997 Taylorista tuli seuran päävalmentaja. Hän johdatti seuran 2. divisioonan mestariksi kaudella 1997/98 ja seuraavalla kaudella joukkue taisteli noususta Englannin Valioliigaan. Nousukarsinnoissa Watford kaatoi Boltonin 2–0 ja nousi takaisin pääsarjatasolle. Visiitti Valioliigassa jäi kuitenkin yhden kauden mittaiseksi. Taylor valmensi Watfordia vielä 1. divisioonassa kauden 2000/01, kunnes jätti tehtävänsä.


title: Graham Taylor

text: Helmikuussa 2002 Taylor palasi vielä Aston Villan päävalmentajaksi. Hän valmensi seuran kaudella 2002/03 Valioliigassa sijalle 16 ja erosi tehtävistään. Taustalla olivat myös Taylorin ja Villan puheenjohtaja Doug Ellisin erimielisyydet seuran kehittämisestä. Villa-pestiin päättyi Taylorin 30-vuotinen ura jalkapallovalmentajana.


title: Graham Taylor

text: Valmennusuransa jälkeen Taylor toimi Scunthorpe Unitedin varapuheenjohtajana ja BBC:n jalkapalloasiantuntijana. Hän työskenteli myös Watfordin organisaatiossa johtotehtävissä vuosina 2009–2012 ja nimettiin seuran kunniapuheenjohtajaksi. Vuonna 2014 Watford nimesi yhden katsomonosansa Taylorin mukaan.Taylor oli vuodesta 1965 lähtien naimisissa Rita Cowlingin kanssa ja heillä oli kaksi lasta. Taylor kuoli 12. tammikuuta 2017 äkilliseen sairaskohtaukseen 72-vuotiaana.


title: LkCa 15

text: LKCa 15 on nuori tähti, jolta on kuvattu pölykiekko ja sen sisällä kiertävä planeetta. Planeetan nimitys on "LkCa 15 b". Valoläikkänä näkyvä planeetta kiertää tähteä pölykiekon sisällä.


title: Esa Lehikoinen

text: Esa Lehikoinen voi tarkoittaa seuraavia henkilöitä


title: Esa Lehikoinen (ornitologi)

text: Esa Antero Lehikoinen (s. 1948) on suomalainen ornitologi ja lintukirjailija. Lehikoinen oli Turun yliopiston dosentti ja toimi ekologian osaston yliopistonlehtorina. Hän jäi eläkkeelle 1. syyskuuta 2014.


title: Esa Lehikoinen (ornitologi)

text: Lehikoinen aloitti vakavamielisen lintuharrastuksen vuonna 1962 ja oli perustajajäsenenä Turun lintutieteellisessä yhdistyksessä (TLY) vuonna 1966. Toiminut myöhemmin yhdistyksen sihteerinä, tutkimustoimikunnan vetäjänä ja aluerariteettikomitean puheenjohtajana. Suomen Lintutieteellisen Yhdistyksen (SLY) Ornis Fennica -lintutieteellisen julkaisun toimitussihteerinä ja sen toimituskunnassa. Rariteettikomitean jäsen vuosina 1979–1980. Lehikoinen toimi Lintutieteellisten Yhdistysten Liiton (LYL) Lintumies-lehden päätoimittajana vuosina 1979–1980 ja yhdistyksen lintuasematoimikunnissa. Lehikoinen toimitti vuonna 1975 ensimmäisen suomenkielisen laitoksen kirjasta Euroopan varpuslinnut – sukupuolen ja iän määritys.


title: Esa Lehikoinen (ornitologi)

text: Lehikoinen on filosofian tohtori ja eläinekologian dosentti johon nimitetty 29. heinäkuuta 1997. Hän on tutkinut muun muassa lintujen talveen sopeutumista, ympäristöstressien vaikutuksia lintuihin sekä muuttoa ja kosteikkolintuja.


title: Esa Lehikoinen (ornitologi)

text: Lehikoinen toimii BirdLife Suomen IBA-hankkeen ohjausryhmässä ja oli yksi vuonna 2004 perustetun linnustolausuntojen arviointilautakunnan perustajajäsenistä. Hän kuului SLY:n kolmanteen nimistötoimikuntaan, joka päätti maailman lintujen suomenkielisestä nimistöstä. Lehikoinen on kirjoittanut kymmeniä lintuaiheisia artikkeleita lehtiin, sekä useisiin tieteellisiin julkaisuihin. Hän on ollut useiden lintukirjojen toimituskunnassa ja jäsenenä muun muassa Suomen lajien uhanalaisuus – Punainen kirja 2010 lintutyöryhmässä.


title: Benedetto Tuzia

text: Benedetto Tuzia (s. 22. joulukuuta 1944) on italialainen roomalaiskatolinen piispa. Hänet vihittiin papiksi 29. kesäkuuta 1969, inkardinoitiin Roomaan 1. syyskuuta 1980 ja nimitettiin sen vihkipiispaksi sekä Nepetan titulaaripiispaksi 28. tammikuuta 2006. Piispaksi konsekroinnin suoritti 12. maaliskuuta Camillo Ruini, jota avustivat Luigi Moretti ja Vincenzo Apicella.


title: Giuseppe Mani

text: Giuseppe Mani (s. 21. kesäkuuta 1936) on italialainen roomalaiskatolinen arkkipiispa. Hänet vihittiin papiksi Fiesolen hiippakuntaan 12. maaliskuuta 1960 ja nimitettiin Rooman hiippakunnan vihkipiispaksi sekä Zaban titulaaripiispaksi 29. lokakuuta 1987. Piispaksi vihkiminen seurasi 7. joulukuuta. Pääkonsekraattorina toimi Ugo Poletti, jota avustivat Ennio Appignanesi ja Plinio Pascoli.


title: Giuseppe Mani

text: Mani sai 31. tammikuuta 1996 nimitykset Italian sotilasarkkipiispaksi ja Zaban titulaariarkkipiispaksi. Titulaariarkkipiispan arvosta hän erosi 7. maaliskuuta 1998. Hänet nimitettiin Cagliarin arkkipiispaksi 20. kesäkuuta 2003 ja asetettiin tähän virkaan 6. syyskuuta.


title: Mosè Marcia

text: Mosè Marcia (s. 10. lokakuuta 1943 San Sperate) on italialainen roomalaiskatolinen piispa. Hänet vihki papiksi Cagliarin arkkihiippakuntaan Giuseppe Bonfigioli 17. heinäkuuta 1973. Hän sai nimitykset Cagliarin vihkipiispaksi ja Vardimissan titulaaripiispaksi 3. kesäkuuta 2006. Piispaksi vihkiminen seurasi 8. syyskuuta. Pääkonsekraattorina toimi Giuseppe Mani, jota avustivat Ottorino Pietro Alberti ja Giovanni Cogoni.


title: Mosè Marcia

text: Marcia nimitettiin 21. huhtikuuta ja asetettiin 19. kesäkuuta 2011 Nuoron hiippakunnan piispaksi.


title: Koirakari

text: Koirakari () on saari Helsingin edustalla, noin 4 kilometriä Kaivopuiston rannasta lounaaseen. Koirakarin omistaa Helsingin kaupunki. Koirakarilla on loisto ja linjataulu. Linjan ylempi linjataulu sijaitsee Läntisellä Pihlajasaarella.


title: Giovanni Cogoni

text: Giovanni Cogoni (19. kesäkuuta 1916 – 12. syyskuuta 2007) oli italialainen roomalaiskatolinen piispa. Hänet vihittiin papiksi Cagliarin arkkihiippakuntaan 29. kesäkuuta 1940 ja nimitettiin Iglesiasin hiippakunnan piispaksi 7. syyskuuta 1970. Piispaksi vihkiminen seurasi 18. lokakuuta. Pääkonsekraattorina toimi Sebastiano Baggio, jota avustivat Paolo Carta ja Francesco Cogoni.


title: Giovanni Cogoni

text: Cogoni jäi eläkkeelle 25. maaliskuuta 1992.


title: Bringing Out the Dead

text:
Bringing Out the Dead on vuonna 1999 kuvattu draamaelokuva, joka perustuu Joe Connellyn romaaniin. Elokuvan pääosia näyttelevät Nicolas Cage, John Goodman, Ving Rhames, Tom Sizemore, Patricia Arquette ja Marc Anthony. Elokuvan on ohjannut Martin Scorsese. Elokuva ei menestynyt taloudellisesti saamastaan hyvästä kritiikistä huolimatta.
Elokuva kertoo Frank Piercen (Nicolas Cage), loppuunpalaneen ensihoitajan elämästä 1990-luvun Manhattanissa. Frank on Manhattanissa asuva ensihoitaja, joka työskentelee yövuorossa kahden miehen ambulanssitiimissä. Usein työhönsä väsynyt ja masentunut Frank näkee haamujen kävelevän kaupungin kaduilla, erityisesti nuoren naisen haamun, jota hän ei onnistunut pelastamaan kuusi kuukautta aikaisemmin. Hänet määrätään työvuoroon, joka päivä eri henkilön kanssa: Larryn (John Goodman), Marcusin (Ving Rhames) ja Tomin (Tom Sizemore). Työskennellessään heidän kanssaan, hän ystävystyy sydänkohtauksen saaneen potilaan tyttären Maryn (Patricia Arquette) kanssa, joka on entinen narkomaani. Työvuorojensa välissä Frank taistelee uutta Manhattanin kaduille saapunutta huumetta vastaan ja yrittäen kukistaa myös omat sisäiset demoninsa.


title: Utkina datša

text: Utkina datša () on Pietarissa Ohtajoen ja siihen laskevan Okkervilin yhtymäkohdassa sijaitseva klassistinen rakennusmuistomerkki. 1790-luvulla pystytetyn esikaupunkihuvilan suunnittelijaksi on arveltu Nikolai Lvovia.


title: Utkina datša

text: Afokleja Poltoratskajaa varten rakennettu huvila kuului vuodesta 1829 lähtien ruhtinatar Zinaida Šahovskajalle (toisessa avioliitossa Utkina). Rakennuksen keskuksen muodostaa kupolin ja doorilaisen pylväikön koristama pyöreä sali, johon liittyy kulmittain kaksi siipeä. Kaarenmuotoinen piharakennus päättyy kahteen symmetriseen paviljonkiin.


title: Utkina datša

text: Vuoden 1873 jälkeen huvilassa toimi hyväntekeväisyyslaitoksia ja sairaaloita. 1930-luvun lopussa osa huoneista muutettiin asunnoiksi, ja muissa tiloissa toimi virastoja. Vuonna 2011 Pietarin kaupunki päätti myydä huonokuntoisen suojelurakennuksen sijoittajalle.


title: Plinio Pascoli

text: Plinio Pascoli (20. helmikuuta 1905 Rooma – 22. huhtikuuta 1999) oli italialainen roomalaiskatolinen piispa. Hänet vihittiin papiksi Rooman hiippakuntaan 22. joulukuuta 1928 ja nimitettiin sen vihkipiispaksi sekä Suavan titulaaripiispaksi 5. elokuuta 1966. Piispaksi vihkiminen seurasi 30. lokakuuta. Pääkonsekraattorina toimi Luigi Traglia, jota avustivat Armando Fares ja Pericle Felici.


title: Plinio Pascoli

text: Pascoli jäi eläkkeelle 1. joulukuuta 1980.


title: Best

text: Best tai The Best voi tarkoittaa seuraavia asioita:


title: Semisopochnoi

text: Semisopochnoi (, ) on asumaton tuliperäinen saari Aleutteihin kuuluvassa Ratsaarten saariryhmässä. Sen pinta-ala on 222 neliökilometriä. Semisopochnoi kuuluu Yhdysvaltain Alaskan osavaltioon. Se on kokonaan Yhdysvaltain liittovaltion omistama, ja sitä hallinnoi United States Fish and Wildlife Serviceen kuuluva Alaska Maritime National Wildlife Refuge (AMNWR).


title: Semisopochnoi

text: Semisopochnoin nimi tulee venäjän kielen sanoista "sem" ’seitsemän’ ja "sopka" ’tulivuori’, eli se tarkoittaa seitsentulivuorista saarta. Venäjän laivaston luutnantti Gavriil Andrejevitš Sаrytšеv mahdollisesti nimesi saaren vuonna 1790.


title: Semisopochnoi

text: Semisopochnoin itäisin kohta on samalla Alaskan ja koko Yhdysvaltojen itäisin paikka, sillä saari sijaitsee juuri n länsipuolella eli itäisellä pallonpuoliskolla. Semisopochnoi on Ratsaarten itäisin saari. Saari on noin 21 kilometriä leveä ja noin 18 kilometriä pitkä. Pinta-alaa Semisopochnoilla on 222 neliökilometriä. Semisopochnoilta on matkaa lounaassa sijaitsevan Amchitkan saaren Constantine Harboriin 60 kilometriä, Adak Islandille noin 360 kilometriä ja mantereella sijaitsevaan Anchoragen kaupunkiin 2 057 kilometriä.


title: Semisopochnoi

text: Semisopochnoi on iältään nuori saari, ja siellä on useita erilaisia vulkaanisia muodostumia. Saarella on kahdeksan kilometriä leveä kaldera, jonka sisällä on kolme vulkaanista kartiota. Kaldera on muodostunut, kun pääasiassa basalttinen tulivuori romahti suuren dasiittisen hohkakivipurkauksen seurauksena. Toisen lähteen mukaan tässä purkauksessa purkautui myös andesiittista ja dasiittista tuhkaa. Mount Cerberus on 774 metriä korkea ja kolmihuippuinen vulkaaninen kartio, ja kaikilla huipuilla on oma kraatterinsa. Mount Cerberus on Semisopochnoin kalderan kolmesta vulkaanisesta kartiosta aktiivisin. Se on muodostunut holoseenin aikana. Saaren kaakkoisosassa, kalderan sisällä, sijaitsee 855 metriä korkea Sugarloaf Peak. Niin ikään kalderan sisällä, sen koillisosassa Fennerjärven reunalla sijaitsee pieni Lakeshore Conen tuhkakartio. Saaren korkein kohta on 1 221 metriä korkea kaksihuippuinen vulkaaninen kartio Anvil Peak. Se on muodostunut myöhäispleistoseenin aikana. Anvil Peak muodostaa suuren osan Semisopochnoin saaren pohjoisosasta.


title: Semisopochnoi

text: Saarella tapahtui vuonna 1873 tulivuorenpurkaus. Seuraavan sadan vuoden kuluessa saarella oli vähintään neljä muuta purkausta, mutta niitä on dokumentoitu niukasti. Viimeisin purkaus saarella tapahtui 13. huhtikuuta 1987, ja oli VEI-asteikolla 2. Suurin osa historiallisista purkauksista on ilmeisesti peräisin Mount Cerberuksesta, tosin myös Lakeshore Conen ja Sugarloaf Peakin on väitetty olleen aktiivisia historiallisena aikana. Esimerkiksi vuoden 1987 purkausta on epäilty Sugarloaf Peakin purkaukseksi. Suurin osa saaresta on peittynyt andesiittiseen ja basalttiseen tuhkaan.


title: Semisopochnoi

text: Semisopochnoilla ei ole lainkaan kotoperäisiä nisäkkäitä. Saarelle siirtoistutettiin 1800-luvun aikana naaleja turkistarhausta varten. Naalit hävittivät saarelta suurimman osan koloissa ja maalla pesivistä lintulajeista, joita ovat esimerkiksi ulappakiislanen, mustakurkkumurri, töyhtölunni, kiiruna ja "Branta hutchinsii leucopareia". Alaska Maritime National Wildlife Refuge poisti naalit saarelta vuonna 1997 palauttaakseen ekosysteemin toimimaan jälleen luonnollisesti. Saarella on myös isorottia, jotka pystyvät naaleista poiketen saalistamaan myös halkeamissa pesiviä lintuja. Tällaisia lintuja ovat esimerkiksi ruokit, joiden populaatio saarella on kuitenkin Aleuttien saariketjun suurimpia.


title: Semisopochnoi

text: Semisopochnoi muodostaa kansainvälisesti tärkeän lintualueen (IBA). Semisopochnoin ruokeista pikkukiislanen ja töyhtökiislanen pesivät samassa yhdyskunnassa, joka sijaitsee Sugarloaf Peakin eteläpuolisilla rinteillä sekä Sugarloaf Peakiin yhteydessä olevilla Sugarloaf Headin lähellä sijaitsevilla tuhkakartioilla. Lisäksi Semisopochnoilla on merkittävä beringinmerimetsopopulaatio. Saarella elää yhteensä yli miljoona merilintua, joista pääosa eli noin 900 000 on pikkukiislasia. Noin 100 000 on puolestaan töyhtökiislasia.


title: Semisopochnoi

text: Saaren linnustoa uhkaavia tekijöitä ovat muun muassa laivaliikenne haaksirikkoineen ja mahdollisine öljyvuotoineen. Saarella vierailevista laivoista saattaa lisäksi päästä saarelle vieraslajeja, kuten rottia. Myös ilmastonmuutos uhkaa linnustoa muuttamalla esimerkiksi ravintoketjuja sekä lajien levinneisyyksiä ja populaatioiden kokoja.


title: Semisopochnoi

text: Semisopochnoin pikkukiislasten ja töyhtökiislasten yhdyskuntaa tutkittiin kesä-heinäkuussa 2004. Muihin Aleutteihin kuuluvien saarten joukossa Semisopochnoin yhdyskunnan koko oli tällöin epätavallisen suuri eli yli kaksi neliökilometriä. Alue oli 99,9-prosenttisesti kasvillisuuden peitossa. Alueella kasvoi esimerkiksi heinäkasvien heimoon kuuluvia suolasorsimoita, kastikkoja ja villivehniä. Tutkimusalueen pinta-alasta 70 % oli heinäkasvien peitossa. Lehtisammalien peitossa oli 12 %, variksenmarjojen 11 % ja yrttien, kuten narsissivuokon, alaskanlupiinin ja "Angelica lucida" -karhunputkilajin, 7 %. Yhdyskunnan tiheimmin asutuilla alueilla suolasorsimot olivat pääasiallinen kasvilaji.


title: Semisopochnoi

text: Semisopochnoin saari ei ole luultavasti koskaan ollut asuttu lukuun ottamatta kauttakulkijoita ja saarelle pelastautuneita haaksirikkoutuneita. Saarelle tuotiin 1800-luvulla naaleja turkistarhausta varten, mutta vuonna 1997 ne poistettiin saarelta. Vuonna 1867 Yhdysvallat osti Semisopochnoin yhdessä muiden Aleuttien saariketjuun kuuluvien saarten ja muun Alaskan kanssa. Tuohon saakka saari kuului Venäjään. Semisopochnoi ei kärsinyt, toisin kuin jotkin muut Aleuttien saaret, toisen maailmansodan taisteluista. Saarella toimi vuosina 1971–1973 valvonta-asema, joka liittyi Yhdysvaltojen läheisellä Amchitkan saarella suorittamiin ydinkokeisiin.


title: Asher Roth

text: Asher Paul Roth (s. 11. elokuuta 1985 Morrisville, Pennsylvania) on yhdysvaltalainen rap-artisti. Hänen debyyttialbuminsa "Asleep in the Bread Aisle" julkaistiin huhtikuussa 2009.


title: Ivan Fomin

text: Ivan Aleksandrovitš Fomin (, 3. helmikuuta 1872 Orjol – 12. kesäkuuta 1936 Moskova) oli venäläinen ja neuvostoliittolainen arkkitehti.


title: Ivan Fomin

text: Ivan Fomin syntyi postivirkailijan perheeseen. Hän kävi koulunsa Riiassa ja opiskeli matematiikkaa Moskovan yliopistossa. Vuonna 1894 Fomin pääsi opiskelemaan arkkitehtuuria Pietarin taideakatemiaan, josta hänet erotettiin vuonna 1897 opiskelijalevottomuuksien takia. Sen jälkeen hän työskenteli Lev Kekuševin ja Fjodor Šehtelin apulaisena Moskovassa. Vuosina 1905–1909 Fomin opiskeli jälleen taideakatemiassa Léon Benois’n johdolla. Vuonna 1915 hänet valittiin taideakatemian akateemikoksi.


title: Ivan Fomin

text: Fominin varhaistuotannossa on jugendin vaikutteita. 1910-luvulla hänestä tuli venäläisen uusklassismin tärkein teoreetikko. Hänen merkittävimpiä uusklassistisia töitään ovat Polovtsovin huvila (1911–1913) ja Abamelek-Lazarevin talo (1912–1914) Pietarissa. Monet suurista rakennussuunnitelmista (esim. ”Novyi Peterburg” Pietarin Alaissaarella) jäivät toteutumatta. Fominin Imatralle suunnittelema ruhtinas Obolenskin barokkityylinen huvila (1910–1912) on myöhemmin uudelleenrakennettu. Arkkitehdin käsialaa oli myös Raivolan lähellä sijainneen Marijoen kartanon ortodoksinen kirkko (1912–13).


title: Ivan Fomin

text: Vuodesta 1918 lähtien Fomin toimi arkkitehtuurin opettajana ja Pietarin kaupunkisuunnitteluneuvoston työpajan johtajana. Hänet tunnetaan vallankumousromantiikkaa heijastavan ”proletaarisen klassismin” kehittäjänä. Vallankumouksen jälkeisissä sekasortoisissa oloissa Fominin ja hänen oppilaittensa rakennussuunnitelmat jäivät lähes poikkeuksetta vaille toteutusta. Vuonna 1920 arkkitehti suunnitteli Mars-kentän puistoalueen.


title: Ivan Fomin

text: 1920- ja 1930-lukujen vaihteessa Fomin pystytti joukon rakennuksia, joissa yksinkertaistetut klassistiset muodot yhtyvät konstruktivismin piirteisiin. Niistä merkittävimpiä ovat Ivanovo-Voznesenskin polytekninen instituutti (1927) sekä Moskovaan rakennetut Dynamon rakennuskokokonaisuus (1928–1931), Moskovan kaupunginneuvoston uusi rakennus (1929–1930) ja kulkulaitosten kansankomissariaatin rakennus (1931–1932). Vuonna 1929 Fomin erosi taideakatemian professorin virasta ja siirtyi Moskovaan, jossa hän vuodesta 1933 lähtien johti yhtä Mossovetin arkkitehtuurityöpajoista. Fominin Moskovan-kauden töitä ovat Krasnyje vorotan metroasema (1934–1935) sekä Stalinin ajan klassismia edustava Ukrainan SNT:n hallituksen talo Kiovassa (1936–1938, Pavel Abrosimovin viimeistelemä).


title: Ivan Fomin

text: Fominin oppilaita olivat muun muassa Aleksandr Gegello, Jevgeni Levinson, Vladimir Munts, Leonid Poljakov ja Mihail Minkus. Arkkitehti Igor Fomin on hänen poikansa.


title: Saint Louisin katedraali

text: Saint Louisin katedraali () on vuonna 1890 valmistunut entinen roomalaiskatolinen katedraali Karthagossa Tunisiassa. Se ei ole enää jumalanpalveluskäytössä, mutta siellä pidetään musiikkikonsertteja. Konserttisalina sen nimi on L’Acropolium.


title: Saint Louisin katedraali

text: Katedraalin arkkitehtuuri on omaperäinen yhdistelmä maurien, gotiikan ja bysantin tyylejä. Se oli omistettu ranskalaiselle kuninkaalle Ludvig IX Pyhälle, joka sai surmansa Karthagon rannalla vuonna 1270 kahdeksannen ristiretken aikana.


title: Andrea Castellan

text: Andrea ”Casty” Castellan (s. 23. huhtikuuta 1967 Gorizia) on italialainen Aku Ankka -sarjakuvien käsikirjoittaja.


title: Andrea Castellan

text: Castellanin ensimmäinen Suomessa julkaistu sarja julkaistiin Aku Ankan taskukirjassa 311. Siitä lähtien hänen sarjojaan on julkaistu tasaisesti. Casty toimii myös piirtäjänä. Hän on käsikirjoittanut lähinnä Mikki Hiiri -sarjoja. Sarjat ovat joko Castyn itsensä tai toisten piirtäjien piirtämiä.


title: Harmaakari

text: Harmaakari () on saari Helsingin läntisessä ulkosaaristossa Lauttasaaren eteläpuolella. Harmaakarin pinta-ala on 1,05 hehtaaria ja rantaviivan pituus 160 metriä. Saaren korkein kohta on noin 5 metriä merenpinnan yläpuolella. Harmaakarin omistaa Helsingin kaupunki.


title: Harmaakari

text: Harmaakari on suurimmaksi osaksi paljasta kalliota. Sen kallioperä on punaista graniittia. Saaren pohjoisosassa on painanne, jossa on irtainta maa-ainesta pienellä alalla. Painanteessa on kivikkoinen ruohikko, jonka laidalla on pieni allikko. Allikon rannalla on kapea ruovikkokaistale, jossa kasvaa mm. järviruokoa.


title: Koirapaasi

text: Koirapaasi () on puuton kalliosaari noin 1,5 km etelään Läntisestä Pihlajasaaresta. Koirapaaden omistaa Helsingin kaupunki. Koirapaasi on luonnonsuojelualue, jonne maihinnousu ja vesialueella liikkuminen on kielletty välillä 1.4.–16.8.


title: Koirapaasi

text: Koirapaasi Helsingin luonnonsuojelualueiden esitteessä


title: Elämä on juhla

text: Elämä on juhla on Samuli Putron albumi vuodelta 2009. Se sai hyviä arvosteluja ja nousi Suomen virallisen albumilistan ykköseksi.


title: Sisäinen eläin

text: Sisäinen eläin on Gebardi XXL:n albumi vuodelta 2009. Levyllä kuullaan big band -sovituksia useista suomalaisista kappaleista. Korkeimmillaan se ylsi Suomen virallisella albumilistalla sijalle 1 .


title: Siuron linnavuori

text: Siuron linnavuori sijaitsee Nokialla Siuronkosken yläpuolella, Jokisenveden itärannalla. Linnan alueella ovat useita satoja metrejä pitkät kivivallit ja linnanportin luona on jäännöksiä korkeammasta kivivallista ja tornista. Kivivallin päällä on ollut puuvarustus. Arkeologi Hj. Appelgrenin tutkimuksien mukaan linnassa on myös asuttu. Linnavuoren kylän puoleisella laidalla, vallien lähellä on ollut kaivanto eli ns. kravi. Siuron Linnavuoren aluetta on tutkittu arkeologisesti vuodesta 1882 alkaen, vuonna 1952 ja 2000-luvulla.


title: Siuron linnavuori

text: Linnavuoren kallioihin on louhittu sodan aikana Valtion Lentokonetehtaan Linnavuoren moottoritehtaan tiloja: osa tehtaasta rakennettiin Linnavuoren viereen, ja tehtaan ympärille on kasvanut lentokoneteollisuuden työväen asuinalue, jota nimitetään Nokian Linnavuoreksi.


title: Mäntyharjun lasitehdas

text: Mäntyharjun Lasi Oy toimi Mäntyharjun kunnassa vuosina 1968–1971. Yhtiön perustivat Reijo Wihuri ja Pentti Wihuri. Yhtiön tuotteita olivat puristamalla tai puhaltamalla valmistetut käyttö- ja koriste-esineet, mm. kulhot, lautaset, maljakot, sokerikot ja kermakot, kynttilänjalat, savukerasiat ja tuhkakupit. Niiden suunnittelijoita olivat Pentti Sarpaneva, Matti Halme, Eero Rislakki, Helge Spring ja Tauno Wirkkala.


title: Mäntyharjun lasitehdas

text: Mäntyharjun Lasi Oy valmisti tuotteita sekä vientiin että kotimaan markkinoille. Yhtiö ei toimintansa aikana onnistunut tuottamaan voittoa ja sulautui vuonna 1971 Oy Wiima Ab:hen.


title: Mäntyharjun lasitehdas

text: Mäntyharjun Lasi Oy:n perustajat olivat toimitusjohtaja Reijo Wihuri (14 osaketta), toimitusjohtaja Pentti Wihuri (14 osaketta) ja Oy Wiima Ab (2 osaketta). Reijo Wihurista tuli lasiyhtiön hallituksen puheenjohtaja ja Pentti Wihurista toimitusjohtaja.


title: Mäntyharjun lasitehdas

text: Tehdas rakennettiin Mäntyharjun kunnan luovuttamalle tontille kolmisen kilometriä Mäntyharjun rautatieasemalta pohjoiseen. Kunta rakensi vuonna 1968 vuokrarivitalon yhtiön työntekijöiden käyttöön.


title: Mäntyharjun lasitehdas

text: Tuotanto alkoi tehtaassa 4. kesäkuuta 1968. Yhtiö valmisti käyttö- ja koriste-esineitä puhallus- ja puristelasista. Työntekijöitä oli noin 70 ja toimihenkilöitä noin 15.


title: Mäntyharjun lasitehdas

text: Lasitehdas panosti alussa etenkin vientiin, joka kuitenkin alkoi pian hiipua hintojen kilpailukyvyttömyyden takia. Kotimaan myynnissä malliston suppeus ja kaupan ostajien varauksellisuus vaikeuttivat toimintaa. Yhtiö tuotti tappiota koko toimintansa ajan, ja vuonna 1971 ylimääräinen yhtiökokous päätti Mäntyharjun Lasi Oy:n sulautumisesta Oy Wiima Ab:hen.


title: Department of Homeland Security

text: United States Department of Homeland Security (DHS, yleisesti pelkkä Homeland Security, suomeksi Kotimaan turvallisuus) on Yhdysvaltain ministeriön tasoinen virasto, joka vastaa kotimaan turvallisuudesta.


title: Department of Homeland Security

text: Ministeriö perustettiin Syyskuun 11. terroristi-iskujen jälkeen Homeland Security Act -lailla, joka hyväksyttiin 25. marraskuuta 2002, ja se aloitti toimintansa alkuvuodesta 2003. Ministeriön alaisuudessa on nykyisin yli 200 000 työntekijää, joten se on ministeriöistä kolmanneksi suurin.


title: Department of Homeland Security

text: Ministeriön alaisuuteen kuuluvat seuraavat virastot (agency):Homeland Securitya on kritisoitu laajasti sen kyseenalaisten toimintamenetelmien sekä tuhlailevan rahankäytön takia. Vuonna 2008 Yhdysvaltain kongressin alainen asiantuntijakomissio arvioi, että Homeland Security oli käyttänyt perustamisensa jälkeen yli 15 miljardia dollaria epäonnistuneisiin sopimuksiin.


title: Department of Homeland Security

text: Vuonna 2006 Kansasin yliopiston professori sai filippiiniläiseltä ystävältään kirjeen, joka oli avattu ja sinetöity uudestaan Homeland Securityn teipillä. Kirjeen lähettäneellä henkilölle ei ollut islamistiterrorismiin liittyvää taustaa. Homeland Securityn edustaja sanoi myöhemmin, että ministeriöllä on oikeus rikkoa kirjesalaisuus Yhdysvaltain rajat ylittävässä postiliikenteessä mikäli he kokevat sen tarpeelliseksi.